amanoisuno/poetBack huggingface dataset:
石耳 范祖禹  庐山
廬山五老峰，下臨大江水。絕壁千餘仞，青冥洞無底。烝雲自太古，流雨灑千里。白日照層巔，陽崖生石耳。採之懸繩梯，磴蘚滑屐齒。朱門登華筵，味敵蓴絲美。小人勇趨利，所得僅刀匕。鴻毛輕軀命，一墜即已矣。吾思窒羣欲，豈獨艮其趾。高深有前戒，来者慎所履。
和張芸叟左司被賜資治通鑑 范祖禹 
六世承平有史臣，紬書東洛布成均。網羅遺佚三千載，採擷精華十九春。天作冠篇墳典大，上思稽古憲章新。烏臺御史辭讐校，頭白空餘汗簡人。
送鄭閎中待制提舉洞霄宫 范祖禹 
成均祭酒出儲胥，嘆息東門祖二疏。顧我言非韓吏部，多公節似孔尚書。諸生共惜陽城去，三徑重開蒋詡居。琳館遥瞻霄漢外，秋風一鶴上空虗。
和吕原明上清宫落成 范祖禹 
炎曆儲祥億萬年，宫成四海共熙然。玉虚真境朝羣帝，金闕泠風下列仙。初日翠華来照耀，半天碧瓦欲飛騫。已瞻聖孝勤三殿，更寫歡聲入五絃。
送李邠州 范祖禹 
文昌冠劍輟名卿，書殿丹青得老成。曉日旌旗熊虎動，秋郊組練雪霜明。邠郊風教農桑國，秦帝山河屏翰城。竹馬兒童應借問，使君攬轡舊澄清。
和門下相公從駕視學 范祖禹 
堯天雲漢炳文章，親學嚴師款上庠。萬乘及門先降輦，諸生望日儼成行。三雍盛典遵前訓，千古元龜鍳逸王。儒服觀光真幸會，爲容深愧魯高堂。
興龍節傳法院譯經御筵 范祖禹 
誕聖千年日，祈祥億刼尊。祕言翻貝葉，勝事集祗園。寶蓋天香住，銀璫詔語温。曾無了義學，空愧酌堯樽。
送文周翰出守陜郊 范祖禹 
維師謝公衮，稷契仰高躅。公子睠庭闈，西郊作侯牧。飄颻丹穴鳳，燦爛文昌宿。雅望冠朝端，妙年分陜服。綵衣照洛水，紅旆驅崤谷。荆山連太華，翠氣堆羣玉。長河從天来，迴斡卷坤軸。東奔觸砥柱，北向摧平陸。壯哉山河固，屏翰神明隩。秦人亦勞止，生氣日已蹙。兵戈困瘡痍，賦斂苦敲朴。使君得召父，庶可飽饘粥。耕桑徧南畝，禮義興比屋。門前長安道，日夕撃征轂。念昔西徂東，經過厭結束。爾来卧巖谷，十載歸天禄。猶如閉樊籠，恨未隨鴻鵠。隠几思故山，側身望喬木。何時拂塵衣，假道西走蜀。駐馬問甘棠，歌謡聽淳俗。
守歲 范祖禹 
歲逐更籌盡，春隨斗柄廻。和風先傍柳，薄雪暗驚梅。坐對燈花結，歡吹酒蟻開。莫嗟華髪短，且喜一年来。
和吕子進元夕 范祖禹 
何處元宵好，天街第一坊。九重金闕外，萬壽綵山旁。扈蹕凝祥島，迎鑾資善堂。帝城燈火滿，歸坐若禪房。
原明官閒以余兼職良苦作詩見勞次韻二首 原明 范祖禹 
忘言象外已無求，應物環中自不憂。匠石旁觀傷手斲，尚應皮裏有陽秋。
原明官閒以余兼職良苦作詩見勞次韻二首 言志 范祖禹 
野性從来麋鹿遊，强加冠服秪爲憂。何時放出樊籠去，定似飛鴻上九秋。
送秦主簿赴仁和 范祖禹 
我思適吳越，懐古意如何。太伯振高風，仲雍揚清波。緒餘有季子，饑食玉山禾。山水發奇秀，古来英俊多。秦君淮海彦，文鋒雄太阿。早依蘓揚州，匠手爲礲磨。光芒侵星斗，氣象奔江河。青衫拾科第，試邑佐絃歌。春水生南國，扁舟浮緑羅。方将剖蚌璞，焜燿隨與和。我病久廢詩，緬思眄庭柯。徬徨戀紫闥，歲月屢蹉跎。看君登朝廷，奏頌助猗那。爲我謝蘇公，先歸待江沱。
和錢穆父尚書蒋潁叔侍郎從駕景靈宫二首  其一 范祖禹 
紫嵩清洛映重闉，舊隠荒蕪白髪新。麋鹿未能馴野性，鸞凰何敢望前塵。分班拜舞趨文陛，扈蹕賡歌紀慶辰。共助成王朝太室，慚非史佚奉明禋。
和錢穆父尚書蒋潁叔侍郎從駕景靈宫二首  其二 范祖禹 
寝廟威神挾正元，初晨天仗下端門。寒生碧瓦氣葱鬱，日麗琱輿景晏温。霜露感時知世遠，星辰拱極見君尊。自憐多病思歸客，唯有山川役夢魂。
子瞻尚書惠涵星硯月石風林屏作歌以送之賦十二韻以謝 范祖禹 
端溪千仞涵明星，虢山木古藏陰靈。蘇公贈我此二寶，使我坐卧瞻雲屏。我觀天地間，有物皆流形。或從清空入幽谷，中夜隕石翻堦蓂。齊諧志怪不能狀，欲說但恐同優伶。公遊浙江探禹穴，長嘯宇宙臨滄溟。手攀天河弄星月，醉落大筆還微醒。故分星月入我室，光照窗户風生庭。長林偃絕壁，晚色寒青冥。似聞洪濤卷萬木，直榦不折當風霆。玄雲欲落雪，夜久孤燈熒。報贈愧無青玉案，苦吟徒使鬼神聽。
送蒋潁叔赴熙州 范祖禹 
詩書謀帥得豪英，去擁洮河十萬兵。舒卷風雲爲號令，笑談樽爼是功名。胡塵不近彈筝峽，漢月長懸細柳營。莫謂安邉無上策，農桑千里見昇平。
和王都尉押高麗人燕射北園 范祖禹 
天上星弧日射狼，副車衣袂得餘香。朔雲曾落雙鵰羽，遼海将歸萬里航。酒灔堯觴賓已醉，春廻漢苑漏初長。何郎拜舞恩波渥，花簇金鞍道路光。
謝子瞻尚書惠墨端溪硯二首 墨 范祖禹 
禹平洪流錫玄圭，班于羣神朝會稽。遼東飛煙過滄海，徂徠古氣臨天齊。丹砂化出黄金鼎，雄麝焚身何噬臍。魚膠清堅豈易致，燕支山北隨佩觿。雙龍蛇蟠戲缺月，吳軍破甲光水犀。黑雲如輪起端溪，揮灑倐忽奔鯨鯢。先生海內文章伯，窮年蒿目憂黔黎。玉堂新製自心巧，想見星象躔寶奎。落毫無脛走珠玉，雨雹霽止垂虹蜺。陋儒窮經脣欲腐，石室汗簡空沈迷。眼昏畫紙僅成字，何異月闇投玻瓈。唯當藏作篋中寶，併荷蓑笠歸鋤犂。
謝子瞻尚書惠墨端溪硯二首 端溪硯 范祖禹 
端溪清冥幾千尺，玄潭噴雲嘘紫石。層空飛溜瀉珠璣，大古陰崖摧霹靂。翦裁巖屏作風字，琢磨水鏡成月魄。似聞松上颼颼聲，一洗塵埃傾七澤。先生毎思窮禹穴，東叱天吳掛帆席。山祗水若獻幽寶，贈我不啻千金璧。玉堂金井汲寒泉，坐視青天浸虚碧。豈知来從海嶠外，鳥道穿雲下絕壁。嗟我本是山中人，慚無詞藻對卿客。鄉人子雲思奇苦，終老漢庭長執戟。至今舊宅有墨池，何怪著書玄尚白。行當提攜返敝廬，更廣牢愁弔遺迹。
初到玉堂 范祖禹 
舊廬風雨暗柴荆，丘壑元無紱冕情。一紀周南陪太史，八年書殿厠桓榮。陳編豈待傷麟止，藻思那能倚馬成。空愧朱衣華髪吏，玉堂三世見題名。
翰林寓直 范祖禹 
雨冷絺衣初覺單，清秋寓直玉堂寒。濛濛宿霧昏鳷鵲，獵獵光風轉蕙蘭。蘚積書筠塵不落，雲生硯水墨無乾。十年曾向伊川卧，長憶閒中夢寐安。
夜直聞御溝聲 范祖禹 
銀河秋瀉月明中，雲卷風吹下碧空。終夕玉堂魂夢冷，蜀江聲繞水晶宫。
送陳元輿侍御赴廬江 范祖禹 
憶昔仁皇憑玉几，延和春晝神龍起。赭袍黄傘放諸生，却下紅簾半天裏。君爲第二驚衆人，愧我非才居後塵。題名桂籍皆年少，有似鶴鴻毛羽新。爾来四朝三十載，相逢何怪容顔改。昭陵拱木鬱參天，麟閣名臣幾人在。侍從同登白玉除，毎思夙昔夢華胥。君今出作八州牧，千里旌旗引舳艫。淮陽卧治豈當久，宣室夜召終非踈。下車先表崔節婦，助我汗簡成新書。
八月十一日夜玉堂對月 范祖禹 
銀雲櫛櫛王堂明，奩鏡初開六合驚。天卷纎毫光不隔，風收萬籟夜無聲。蓬萊想像皆雲氣，宫殿虚無盡水精。一夕夢飛雙劍外，已疑身到雪山清。
送七主簿赴龍水 范祖禹 
山行水逶迤，鬱屈如盤龍。緣谿夾修竹，被嶺多長松。懸門倚巖石，終日對青峰。初仕昔爲宰，讀書過三冬。忘機狎鷗鳥，勸稼親老農。訟庭可羅雀，銅印蒼蘚封。爾来三十年，夢想幽人蹤。風塵京洛間，邑子或相逢。晚歲上玉堂，天門深九重。緬思寒潭碧，一洗我心胸。送子西南歸，恨無羽翼從。爲我謝邦人，今愧白髪容。
和子瞻尚書儀曹北軒種栝 范祖禹 
蘇公滄洲趣，日夕懐山陰。公堂植珍木，寄夢天姥岑。亭亭碧玉榦，氣象俯喬林。雷霆已難拔，霜雪何敢侵。蒼皮卷鱗甲，細葉抽鋒鍼。稍出珊瑚枝，中含笙磬音。鸞鳯待棲息，詎肯容凡禽。西風蕩積雨，畏日方流金。潭潭宗伯府，窈窕巖谷深。北窗卧羲皇，笑語合朋簮。蒼生望安石，出處本無心。萬象入毫端，四溟納胸襟。文房爼豆列，武庫矛戟森。甘棠愛召伯，勿使螻蟻尋。世俗多貴遠，豈知古猶今。他年老東山，應記梁父吟。
吏部彭侍郎召會馮少師園亭即席賦詩 范祖禹 
門生猶記鑿龍登，載酒東堂命友朋。終日清談陪几杖，赤松况是坐禪僧。
多病 范祖禹 
多病心牢落，驚秋髩颯然。風乾桐葉地，雨冷菊花天。舊隠荒江漢，新居俯澗瀍。西都長夢想，何日賦歸田。
九日寄諸弟 范祖禹 
白髪宜新酒，黄花似去年。懐歸雙劍路，極望九秋天。喬木西山外，觚稜北斗邉。遥知行樂處，藥市隠真仙。
挽歌詞 范祖禹 
綵旆藍輿訪隠扃，雲松雪竹想儀形。函關應望真人氣，傅野今無處士星。猶憶九臯聞鶴唳，徒勞雙目送鴻冥。将迴俗駕頻搔首，深愧山文舊勒銘。
永州作 范祖禹 
京華驛候遠，楚越山川分。心馳桂江水，夢繞蒼梧雲。夕與木石居，朝遊麋鹿羣。聖治踰繩契，皇明軼華勲。炎陬暨海表，休氣塞無垠。羈臣此幽縶，何以答恩勤。
御製太皇太后挽詞四首  其一 范祖禹 
任姒基王迹，塗莘首化風。德超千古上，治定九年中。日月無私照，乾坤不宰功。寧神登太室，永佑宋無窮。
御製太皇太后挽詞四首  其二 范祖禹 
定策元豐末，勞謙聖烈光。外家深自抑，俊德盡明揚。恭儉隆三世，寛仁覆萬方。功成身不處，仙駕白雲鄉。
御製太皇太后挽詞四首  其三 范祖禹 
天祐周邦世世仁，篤生文母濟斯民。嗣徽慈后光宗祖，配極英皇育聖神。崇慶垂衣寧寶座，延和負扆翊沖人。長言永慕遵遺訓，要在齊家與正身。
御製太皇太后挽詞四首  其四 范祖禹 
八荒同軌壽原成，雨露俄悲歲律更。曉日曈曨開鳳翣，春風縹緲轉龍旌。晨朝尚想趨金殿，颷馭難留返玉京。寶冊形容雖四字，誰知盛德莫能名。
太皇太后挽詞二首  其一 范祖禹 
誕保天基命，光開帝永圗。軒星臨斗極，堯日上雲衢。美化形風雅，成功入典謨。羣生何以報，損壽濟寰區。
太皇太后挽詞二首  其二 范祖禹 
授几咨元老，垂帷攬衆賢。舜功成二十，周士得三千。德澤流終古，規摹遺億年。寧唯照彤史，石室爛青編。
又三首  其一 范祖禹 
九載扶皇業，三朝賴母儀。成乾功不有，並日照無私。天上軒星暗，人間薤露悲。君王自仁孝，舊典奉元龜。
又三首  其二 范祖禹 
治道初無事，齊家與正身。練繒躬至儉，行葦被深仁。受册辭隆禮，爲霖屬老臣。太平遺德在，白首泣堯民。
又三首  其三 范祖禹 
能助君成聖，惟知諫必從。徽音推二后，盛治見三宗。虚扆翔丹鳳，仙輴駕玉龍。凄凉厚陵路，墓木拱高峰。
王岐公挽詞三首  其一 范祖禹 
景運光華際，洪鈞十六年。文明憲前古，禮樂被敷天。有美經邦業，無成載物權。君臣時契會，俯仰逐流川。
王岐公挽詞三首  其二 范祖禹 
乘雲仙馭遠，出震帝圗新。百辟瞻元宰，繁機仗老臣。中天扶日月，拱極失星辰。終始先朝遇，勤勞至沒身。
王岐公挽詞三首  其三 范祖禹 
王儉風流相，岐公博贍資。敷文成國典，亮采作官師。劍佩空黄閤，音容想赤墀。元臣葬禮盛，簫吹朔風悲。
王開府挽詞三首  其一 范祖禹 
聖曆當千運，天庭第一人。榮光親日月，優寵極臣鄰。賈馬推先進，夔龍接後塵。藩垣賴耆德，宣力至終身。
王開府挽詞三首  其二 范祖禹 
康寧五福備，出入四朝安。劍佩逼台室，旌旄登将壇。天池将浴鳳，雲漢擬驂鸞。縹緲凌霞意，今成逝水嘆。
王開府挽詞三首  其三 范祖禹 
連帥諸侯長，維師列爵隆。儀刑憲萬國，眷禮視三公。白日年華盡，浮雲世事空。九原伊洛上，松柏自悲風。
司馬温公挽詞五首  其一 范祖禹 
伊吕爲時耦，夷齊得聖清。精忠貫日月，至行格神明。微物霑仁澤，窮荒服德名。須知千載後，瞻仰重嵩衡。
司馬温公挽詞五首  其二 范祖禹 
文母扶皇運，成王紹慶基。蕭公翼左右，裴相繫安危。共恨登庸晚，俄成殄瘁悲。旂常紀勲業，長與日星垂。
司馬温公挽詞五首  其三 范祖禹 
上相經綸日，羣生化育中。初開仁壽域，重立太平功。海宇還淳俗，朝廷復古風。英靈在王室，應佑宋無窮。
司馬温公挽詞五首  其四 范祖禹 
盡瘁憂民瘼，孤忠簡聖心。忘身甘首疾，報國競分陰。天奪楊公速，人思召伯深。秋風咽笳鼓，行路泣成霖。
司馬温公挽詞五首  其五 范祖禹 
自昔龍門峻，叨蒙國士知。紬書陪太史，問學仰宗師。一紀依林壑，千秋隔履綦。餘生愧簮紱，無路送靈輀。
韓獻肅公挽詞三首  其一 范祖禹 
孝友天生德，公忠世象賢。八元推亮采，四海入陶甄。枌社棠陰老，槐庭棣萼聨。諮詢賴黄髪，零落已重泉。
韓獻肅公挽詞三首  其二 范祖禹 
舜禹勤勞治，臯夔翊贊功。秉鈞瞻上宰，憲老佚三公。壽考登耆耋，哀榮備始終。凄凉潁川路，簫鼓愬南風。
韓獻肅公挽詞三首  其三 范祖禹 
東閣開無倦，西園宴不疲。蒼生望安石，多士美當時。功業歸青史，音容閟繐帷。烏衣門巷在，過客有餘悲。
李朝議挽詞二首  其一 范祖禹 
美行商山老，高年渭水翁。政留循吏跡，家有古人風。操几門庭在，安車里巷空。子孫皆孝養，餘慶自無窮。
李朝議挽詞二首  其二 范祖禹 
解組紅塵外，忘機白日遲。煙霞隨步武，松竹想風姿。沇水流清範，盤山厚福基。鄉人應配社，猶恨不期頤。
鮮于諌議挽詞二首  其一 范祖禹 
西蜀文章老，中朝侍從臣。諫垣風烈在，書殿寵光新。宣室虚前席，清漳嘆病身。致君才未展，青史迹空陳。
鮮于諌議挽詞二首  其二 范祖禹 
白首方登用，忠規溢皂囊。仲山違衮職，汲黯卧淮陽。墓劍知誰掛，人琴竟兩亡。猶思挺直操，松柏凛秋霜。
哭司馬公休 范祖禹 
昔在西都日，趨庭見伯魚。金華同勸講，石室共紬書。鮑叔深知我，顔淵實喪予。衰年哭心友，忍復望靈車。
中書侍郎傅公挽詞  其一 范祖禹 
巖野爲霖後，千年復有人。累朝推鯁直，二聖倚經綸。盡瘁憂民色，孤忠許國身。徐公德不變，可使俗還淳。
中書侍郎傅公挽詞  其二 范祖禹 
洛社瞻賢躅，書筵繼老成。聲容陪夙昔，論議想平生。節與盤山峻，名隨沇水清。草堂空舊隠，松月爲誰明。
常大夫挽詞 范祖禹 
禮樂追先哲，文名動搢紳。忠勤白首節，惠愛遠州民。石室詩書在，天衢日月深。九原何所憾，有子嗣芳塵。
王承事挽詞 范祖禹 
井絡西南奥，今無處士星。天真養恬漠，世累絕塵冥。松菊陶公徑，詩書孔氏庭。傳家清訓在，潛德繼先銘。
坤成節教坊致語口號 范祖禹 
綵仗含風縹緲間，神孫當寧燕千官。太陰入夢祥初發，中嶽聞呼老更難。諸夏豐年聯係詔令，兩儀和氣入吹彈。下臣拜獻坤成樂，長奉千秋萬歲歡。
句  其一 范祖禹 
蘚色通行徑，松陰叩隱關。
句  其二 范祖禹 
上秩乾門下奠坤，玄都境界妙難論。
句  其三 范祖禹 
會老名堂清穎上，禮賢開館大河濱。
和馬粹老脩廣德湖 舒亶 
古作重慮始，功利故能永。末俗分錐刀，往往附光影。此幾百歲餘，興廢屢動靜。七鄉十萬家，利害寄俄頃。譸張好惡曹，聒亂劇池黽。使君武陵孫，明潔水中荇。坐嘯黄堂春，獨得意外景。登臨莽蕪没，歎息民不幸。一日山水光，蕩漾出荒梗。黍禾雜菰魚，狼籍被他境。人指白鶴祠，慇懃竊有請。衣冠儼郡公，一一畫真鯁。斯人豈可作，庶用薦遺秉。公乎且勿去，何以慰鄉井。願屬丹青手，千載共觀省。
題它山善政侯兼簡鄞令 舒亶  长江
嗚呼王封君，心事鬼出沒。驅山截長江，化作雲水窟。旱火六月天，萬棟掛龍骨。蕭條一祠宇，像設何髣髴。破屋夜見星，漏雨濕衫笏。杯酒謝車篝，兹事恐亦忽。我聞古先王，報施必稱物。矧今崇佛宮，民力殆欲屈。豈無制作手，一爲起荒茀。李侯仁賢資，撫字良矻矻。可但清似冰，方看健如鶻。沉跡千載後，行且見披拂。陰功世易忘，遠慮俗多咈。勉哉君毋遲，斯民久已欝。
題放生池 舒亶 
南州幾萬家，舟楫江湖上。罾羅竭魚鼈，旁饜口腹養。可憐長者子，於此事脫放。藻荇被清流，春風不驚浪。直鈎亦何心，明珠豈所望。落日倚朱欄，無言獨惆悵。
題水月橋 舒亶 
長空瑩如磨，平湖淨無滓。萬里夜寥寥，清光墮寒水。松風吹更圓，沙鳥睡不起。徒勞野猿捕，漫作玄珠比。相對倚朱欄，時有逍遥子。
遊翠岩六首  其一 舒亶 
繆悠此投閒，邂逅如得請。終日對林僧，是樂非世境。千秋紙上塵，萬事空中影。既往悔可追，無能味何永。仍幸甘露音，時時灌吾頂。
遊翠岩六首  其二 舒亶  庐山
翠岩老禪和，欲退未容請。聊許隱堂人，先占廣軒境。高松有寒青，孤雲無定影。草煖幽澗香，鳥啼清晝永。一笑碧雲旁，未羡匡廬頂。
遊翠岩六首  其三 舒亶 
聊謝都城遊，來赴道人請。冥懐麋鹿羣，回首冠蓋境。潨瀉泉石聲，蕭森松檜影。風帽何妨頽，藜徑敢辤永。還聞鐘磬音，爲我下雲頂。
遊翠岩六首  其四 舒亶 
先生盍言歸，小子願有請。由來陶淵明，結廬在人境。閒抱無絃琴，靜弄南窗影。勝事幾人知，高風千載永。何當理籃輿，步月下孤頂。
遊翠岩六首  其五 舒亶 
願聞海潮音，幾煩檀越請。有物還有機，無心即無境。何當雪衲身，重現水月影。高卧與世疏，孤坐共夜永。時時挂西窗，溪光照霜頂。
遊翠岩六首  其六 舒亶 
欣聞厭冥煩，頗亦謝造請。孤鶱出塵埃，勝踐得真境。萬籟發靜音，千巖度空影。無味道終憐，有役慮真永。會當立茆茨，望子蒼岑頂。
再遊天童山回吳與權諸友夜集 舒亶 
太白嶄岩幾百尺，仙人一去無消息。臨雲時復倚欄干，獨看千峰萬峰碧。昨夜長鬚城裏回，報道湖上秋風來。醉園雨過月臺冷，籬根白菊看看開。却杖青藜趁流水，目送征鴻下山觜。蓬船荅浪遶叢蘆，咫尺烟汀幾萬里。忽見江頭江月白，紛紛笑語城東陌。一尊此酒一枰棋，未到懶堂猶是客。
遊承天望廣德湖 舒亶 
桃源二月春風起，是處穠華有桃李。調笑聞聲不見人，遊人只在華山裏。華山逋客來何遲，隱隱茶林隔煙水。滿眼相思寄碧雲，獨立城南望山觜。
送韋太守 舒亶 
四明山水東南表，海鼇背上三仙島。麗譙高逼斗牛寒，一曲梅花萬家曉。太守文章建安骨，爽氣冷侵寒月窟。黄堂水洗火符空，明光却擁荷囊笏。有客醉園雙鬢老，宦情文思如秋草。紫雲夢斷玉龍飛，年年送客西城道。曾是野亭同問柳，綺裘紗帽金船酒。長安宫闕九天邊，肯爲江蘺回首否。
粹老使君前被召約往它山謁善政侯祠既不果以書見抵謂可歎惜并示廣德湖新記因成長句奉寄 舒亶  长江 西湖
長江衮衮西南流，秋水時至狂不收。大浪似屋山欲浮，王侯神智禹所啾。萬鬼琢玉它山幽，梅梁贔屭卧龍虯。咄嗟湍駭就斂揫，巨靈縮手愚公羞。障成十里沙中洲，支分股引聽所求。赤旱稽浸民不憂，那得蟲蝗隨督郵。汙邪甌窶滿車篝，斯民飽煖何以酬。廟貌突兀寒溪頭，歲歲雞黍祠春秋。老農擊鼓稚子謳，當時人物紛雁鷗。豈無鼎食腰金儔，朽骨往往空蒿丘。姓名幾復人間留，唯侯施惠膏如油。江聲浩浩風飂飂，千古不見使人愁。拔俗萬丈山標崷，使君不減裴商州。下車百蠧隨鋤耰，一笑四境無瘡疣。天閑老步須驊騮，已聞歸作金華遊。欽賢訪古意未休，畫船載酒岸鳴騶。約我與往置脯饈，冠盖紛紛暇莫偷。搔首悵望情綢繆，我問使君亦何尤。西湖萬頃蛟龍湫，幾年荒茀今則脩。鼛鼓弗勝財不掊，長堤岌嶫高岑樓。寫有澮兮蕩有溝，餘波北注引漕舟。桑麻被野禾連疇，鶴鶴白鳥雜游鯈。菰蒲菱芡厭採搜，柳楊成幄蔭道周。耕漁呼歌羸病瘳，使君之賜侯可侔。天邊旌旆看悠悠，父老雪涕爭攀輈。地僻借恂恨無由，高文摛秀春華抽。豐碑崒嵂鑱銀鈎，千年空此留海陬。君知此日思君不，還如今日人思侯。
和馬粹老四明雜詩聊紀里俗耳十首  其一 舒亶 
百粤喧譁外，三江指顧中。耕桑遺俗在，草木故城空。近澤知田美，多魚驗海豐。由來形勢地，越絕控遼東。
和馬粹老四明雜詩聊紀里俗耳十首  其二 舒亶 
澄水鋪千練，平山伏萬犀。月橋蓮棹小，春圃酒旗低。蓬島雲長在，桃源客不迷。風流未寂寞，遊屐半香泥。
和馬粹老四明雜詩聊紀里俗耳十首  其三 舒亶 
御史平囚日，郎中渡母年。豐碑推筆妙，孤冢枕城偏。白鶴空寥泬，黄蒿尚蔓延。九原如可作，執馭故忻然。
和馬粹老四明雜詩聊紀里俗耳十首  其四 舒亶 
箔蠶迎豆熟，江雪伴梅消。抵虎螯經夏，跳沙蛤趁潮。酒甖雙印貴，藥肆萬金饒。未覺西風遠，三溪好採樵。
和馬粹老四明雜詩聊紀里俗耳十首  其五 舒亶 
巷陌隨橋曲，閭閻占水窮。郡樓孤嶺對，市港兩潮通。春暖雞鳴嶴，秋寒鴨信風。家家人富足，擊壤與吾同。
和馬粹老四明雜詩聊紀里俗耳十首  其六 舒亶 
歲熟禾論{禾/朿}，人歸夜擊鐘。金澄沙底水，龍卧井邊峰。香火常存社，漁鹽每奪農。年来縑帛賤，砧杵萬家舂。
和馬粹老四明雜詩聊紀里俗耳十首  其七 舒亶 
稻飯雪飜白，魚羮金鬬黄。鮚埼千蚌熟，花嶼一村香。海近春蒸濕，湖靈夜放光。北窗休寄傲，大隱即吾鄉。
和馬粹老四明雜詩聊紀里俗耳十首  其八 舒亶 
禽孝傳居俗，風癡動浹旬。靈鰻旱天雨，聖米歉年蓴。江漲長如海，冬温恰似春。雞豚追伏臘，行路亦情親。
和馬粹老四明雜詩聊紀里俗耳十首  其九 舒亶 
佛磬雲中寺，樵歌郭裏湖。城居蔭楊柳，野冦息萑蒲。巫語傳盃珓，漁蓑入畫圖。幽香滿花谷，不趁雪霜枯。
和馬粹老四明雜詩聊紀里俗耳十首  其一○ 舒亶 
蓮閣紅堪掣，蘭池靜不流。梯航紛絕徼，冠蓋錯中州。草市朝朝合，沙城歲歲脩。兩前茶更好，半属賈船收。
題福源院 舒亶 
地占靈龜背，山横小嶼頭。一橋雲借路，雙沼月分秋。竹影摇虚室，松烟著曉樓。殘鐘誰共聽，空籟更颼颼。
題尊教院 舒亶 
竹砌緣寒渚，松蹊藉緑苔。樓臺隔林見，花木带雲開。溪旱常流水，峰青自隱雷。月華？萬頃，誰掉酒船來。
香山野步二首  其一 舒亶 
龍護空堂鉢，雲籠古殿燈。經窗僧待月，茶井客敲冰。驚雁回峰影，疏星亞塔層。心清更無睡，未羡杜郎能。
香山野步二首  其二 舒亶 
空澗寒探月，高齋客聚星。霜分破窗白，山獻隔簾青。窺水知僧定，占雲識地靈。時時驚鶴夢，木葉下危亭。
和遊棲真寺見寄 舒亶 
曾是談經一草堂，千年金碧欲飛颺。頂峰有路青天近，絕壑無塵赤日涼。月底露驚猿鶴夢，雲中風動薜蘿香。芝𥰭茶竈平生念，遥謝仙人白羽觴。
和西湖即席二首  其一 舒亶  西湖
金碧樓臺閣暮烟，彩虹雙影卧漪漣。雲鋪物外無塵地，月滿人間不夜天。細柳千門維畫舸，華燈兩岸度鳴？清狂亦有黄冠客，不負仙人載酒船。
和西湖即席二首  其二 舒亶  西湖
十洲風籟韻笙簫，疑有仙人燕碧桃。影逼銀河星半墮，氣吞月窟兎爭豪。九秋波浪沙鷗狎，萬古聲名釣艇高。却恨何須明似鏡，空令志士泣霜毛。
雨中遊仗錫 舒亶 
何人仗錫過千峰，雨裏風烟轉不窮。暗壑水聲清決決，深巖花氣濕濛濛。遥知雪嶺開亭近，舊說雲鄉有路通。自恨青鞋踏城郭，仙遊長在夢魂中。
遊雲湖過香山偶成二首  其一 舒亶 
去路鶱騰逼紫霄，何年鳬舄墮王喬。暗峰藏雨皆龍窟，靈草含霜半藥苗。已覺山衣雲撲撲，還疑風鬢雪瀟瀟。捫蘿更上岧嶤頂，下視滄溟百水潮。
遊雲湖過香山偶成二首  其二 舒亶 
塵境回頭隔聖凡，參差疊嶂巧如鑱。歸雲墮碧粘僧屐，落葉飄紅上客衫。果熟遥看猿渡澗，風號定想虎離岩。長天自有無窮景，未信西岡日半銜。
和劉誼翁留題惠安二首  其一 舒亶 
塢雲過雨翠成堆，天淡平湖一鑑開。萬木號風韻絲竹，千峰带月上池臺。靜無俗駕金鋪地，閒有高人玉滿盃。聞道碧桃看欲發，劉郎何事不歸來。
和劉誼翁留題惠安二首  其二 舒亶 
十里松行翠插天，暗溪嫩草尚芊綿。笙歌自滿蕭郎宅，琴鶴空隨賀老船。未分舊遊雲寂寞，遥知歸夢蝶聮翩。故山幸好宜回首，還見人間換一年。
和新開西湖十洲之什 舒亶  西湖
洗出烟華紫翠匀，再将絕景付重闉。千山有影螺垂地，一水無塵鏡照人。香濺釣筒萍雨夜，緑摇花塢柳風春。杖藜盡日滄浪興，時有幽人岸白綸。
秋宴十洲閣 舒亶 
緑玉手持尋五嶽，正應未識海邊洲。倚欄花木參差見，對岸笙歌次第遊。烟霽多疑九峰曉，波平全勝六鼇浮。仙風坐隔紅塵路，消得丹青詫此州。
和樓試可遊育王 舒亶 
參天松柏緑陰陰，古佛巖前一路深。猿鳥不驚如有舊，雲山相對自無心。數泓寒水雲藏雨，十里輕沙地布金。杖屨更知非世境，上方日日海潮音。
題鄞江 舒亶 
地吞越絕海分深，渺渺平流萬馬駸。早晚渡江潮有信，往來鷗鳥客無心。寒空倒影千山動，暖日澄波萬籟沉。安用魚龍閒養鬛，平時春雨自成霖。
題西山雙乳泉 舒亶 
石眼雙開白欲漫，潺湲更傍碧琅玕。地饒爽氣全無滓，天借靈源兩不乾。曉月自分雲外潤，午茶誰鬬雪中寒。孝先多睡相如渇，始把清甘乞取看。
題靈鰻廟三首  其一 舒亶 
繞塔想曾隨白馬，蟠泥故復傍金沙。旱天霹靂長平地，樂歲汚邪每滿車。受賜由來千里境，論封消得萬人家。朱門便是金塗榜，未負風雲在一涯。
題靈鰻廟三首  其二 舒亶 
絕境朱丹新棟宇，深山靈響雜蚖蛇。黄金地底應千歲，甘雨人間幾萬家。西域不勞方士咒，南州重識使君車。老農争賽豐年社，古木蕭蕭自曉鴉。
題靈鰻廟三首  其三 舒亶 
亘古人間蒙潤澤，數泓雲底貯清泠。功将名並山無泐，道與人尊地轉靈。曉殿千家供香火，旱天萬里入風霆。誰知别有醍醐味，行路憧憧半未醒。
題香山湯禪師 舒亶 
千古神僧舊石扃，清風如在地還靈。溪形偃月無窮碧，山氣當雲不改青。葉熟猿猱時嘯聚，錫飛岩穴尚芳馨。西來祖意誰人問，老柏森森翠滿庭。
題蒙堂 舒亶 
由來去住不相關，贏得隨緣到處閒。笑出海雲飛一錫，行分江月過千山。微言定許誰人叩，勝事偏於俗士慳。咫尺蒙堂隔霄壤，城東搔首只空還。
題翠巖丈室 舒亶 
别移寶所出埃塵，無限金光欲照人。斤斧不驚龍象伏，棟梁特地水雲新。千峰坐斷人間路，一榻分來月裏身。更看須彌師子座，未饒摩詰妙通神。
題明月堂 舒亶 
郢匠猶來巧運斤，清光那復隔纎塵。九秋萬里雲頭路，半夜千峰頂上人。坐見乾坤入肝膽，陡驚草木亦精神。應憐赤水尋珠客，白日茫茫尚問津。
題五峰兼簡英禪師 舒亶 
何人縮地海東偏，靈嶽分來不計年。幾見彩雲争照日，真疑仙掌欲擎天。依稀故國松千尺，迤邐前山石一拳。四面開軒看不足，老僧時立碧溪前。
題天童 舒亶 
日日青鞋踏白沙，未應泛艇即靈槎。雨溪清越鳴哀玉，風蔓蜿蜒動暗蛇。曉潤芝𥰭挑秀茁，午香茶竈煑蒼芽。玲瓏仙客知何在，千古烟霞自一家。
題布袋和尚 舒亶 
休話人間我獨尊，何妨廛肆且隨羣。乞錢往往多空手，問路時時向白雲。壁上形容圖尚在，囊中氣味許誰分。分明提起無人問，欲會應須眼裏聞。
題靈橋門 舒亶 
危樓清迥立江風，紫邏紅旗落日中。暑雨澗溪來浩蕩，暮烟洲渚隔朦朧。歡聲不厭重城近，霽色遥知秀野豐。滄海一時傳麗句，天才真是杜陵翁。
和劉珵西湖十洲 花嶼 舒亶  西湖
暖吹紅紫上青枝，掠水風煙巧自持。蜂蝶鸕鷀各芳意，錦囊消得探春詩。
和劉珵西湖十洲 芳草洲 舒亶  西湖
小雨如酥露乍晞，嶼花汀柳自相依。畫橋不礙尋春屐，誰傍煙波拾翠歸。
和劉珵西湖十洲 柳汀 舒亶  西湖
困倚滄波綠卻搖，冷煙疏雨共蕭條。誰將輕薄嬌春態，強拂人頭向市橋。
和劉珵西湖十洲 竹嶼 舒亶  西湖
欲問葛陂安在哉，端疑波底化龍來。子猷此興君知否，小徑何妨卷竹開。
和劉珵西湖十洲 煙嶼 舒亶  西湖
著漠寒蘆不見花，暗藏鷗鷺啄晴沙。暖風吹起渾無定，半落僧窗半落槎。
和劉珵西湖十洲 芙蓉洲 舒亶  西湖
照水橫橫蜀錦囊，年年澤國爲誰芳。朱顔自得西風意，不管清秋昨夜霜。
和劉珵西湖十洲 菊花洲 舒亶  西湖
懶對陶家酒甕開，東籬寂寞久風埃。會須結取登高客，折上龍山醉帽來。
和劉珵西湖十洲 月島 舒亶  西湖
何人騎鶴上瀛洲，清影明波正九秋。吹罷玉笙端不見，滿空桂子有誰收。
和劉珵西湖十洲 雪汀 舒亶  西湖
點柳妝梅不暇裁，平波直擬湧瑤臺。釣磯葦岸知何許，幾誤漁舟夜半來。
和劉珵西湖十洲 松島 舒亶  西湖
亭亭古幹對滄浪，雨洗風飄老吹香。晚歲何人同寂寞，水西我有讀書堂。
遊翠巖山 舒亶 
桃源深處一招提，門對寒雲路繞溪。長使千峰光景動，未應洞裏老金雞。
遊大梅護聖四首  其一 舒亶 
萬壑聲中柏子煙，高僧日日看雲眠。當年象虎今何在，千古寒堂一鐵鞭。
遊大梅護聖四首  其二 舒亶 
仙去人閒地轉靈，蛟龍合處谷風生。誰知雲霧千峰頂，長作青天霹靂聲。
遊大梅護聖四首  其三 舒亶 
流水山閒無盡時，登臨到處與心期。世人只愛桃源好，梅熟山閒怎得知。
遊大梅護聖四首  其四 舒亶 
雞犬同時亦上昇，赤雲今日幾人行。我來正唱昇平曲，不用山閒變姓名。
遊灌頂三首  其一 舒亶 
十里曾聞一嘯聲，當年猿鶴想猶驚。白雲不礙青天路，贏得重來攞手行。
遊灌頂三首  其二 舒亶 
萬松偃蹇插雲根，四面諸峰盡子孫。日日飛煙雲霧斂，不妨掌上看乾坤。
遊灌頂三首  其三 舒亶 
雪頂胡僧眼戲天，只應風月是生緣。那知坐作人間雨，千丈巖頭一道泉。
歸郡書金峨二首  其一 舒亶 
叱咤滄溟雪浪空，鯨鯢騎去杳亡蹤。鍊丹井畔春蕭索，知在蓬萊第幾重。
歸郡書金峨二首  其二 舒亶  西湖
又入西湖醉過春，嶺頭猿鶴幾時聞。無端雨意隨人去，直恐衣巾盡是雲。
含珠林 舒亶 
萬箇松杉一顆珠，老僧心手最工夫。冷光長在千峰頂，誰道人間夜月孤。
題天王院內鑑堂 舒亶 
等是人間出世人，數他珍寶信非珍。茫茫白日誰回首，此處元無一點塵。
題福勝院 舒亶 
蒼巖赤壁聳崎嶔，長者何年爲布金。卻憶樵風生乳竇，萬松回合兩龍吟。
湖心寺偶書 舒亶 
吹落清香縹緲風，樓臺彷彿水邊紅。人間誰是丹青手，畫取春湖細雨中。
題寶林院瓊闍黎房 舒亶 
山農未用踏溝車，一穴靈泉蔭萬家。香積從今飽檀施，會看講夜落天花。
題法喜院是院一瓦一木皆自能師手而師丈室惟布衾木枕無復長物即之坐龐眉皓頂泊然似不能言者無乃真有道者耶  其一 舒亶 
抱山重屋兩迴廊，杉檜如雲百尺長。香火它年誰第一，老師辛苦頂如霜。
題法喜院是院一瓦一木皆自能師手而師丈室惟布衾木枕無復長物即之坐龐眉皓頂泊然似不能言者無乃真有道者耶  其二 舒亶 
了無情解作攀緣，一鉢三衣只兀然。坐對青山不知老，學人休問祖師禪。
太白峰 舒亶 
千峰下視盡兒孫，仙事寥寥不可聞。長作人閒三月雨，請看膚寸嶺頭雲。
太白庵 舒亶 
何年杖錫此徘徊，天上真官爲我來。芝圃鶴歸香火冷，石基空鏁舊莓苔。
玲瓏巖 舒亶 
詭形迥與萬山殊，空洞由來一物無。直恐虛心自天意，人間穿鑿枉工夫。
響石 舒亶 
淵明休弄沒弦琴，混沌中含太古音。聞說幾回風雨夜，四山渾作老龍吟。
龍池 舒亶 
靈蹤聊寄數峰雲，雨意含雲白晝昏。不用高僧時咒鉢，一泓長貯萬家村。
虎跑泉 舒亶 
一嘯風從空谷生，直教平地作滄溟。靈山不與江心比，誰會茶仙補水經。
佛迹 舒亶 
蒼崖絕壁印苔痕，陳迹千年尚似新。杖履紛紛走南北，幾人不是刻舟人。
臨雲閣 舒亶 
高僧終是笑憑欄，亦似無心懶出山。幾度海風吹散雨，坐看彩翠落人間。
春樂軒 舒亶 
隔水巖花紅淺深，花邊相對語幽禽。管弦不到山閒耳，誰會憑欄此日心。
宿鷺亭 舒亶 
雲過千溪月上時，雪蘆霜葦冷相依。正緣野性如僧癖，肯爲游魚下釣磯。
村居 舒亶  乡村 古诗三百首 宋诗 写景
水繞陂田竹繞籬，榆錢落盡槿花稀。夕陽牛背無人臥，带得寒鴉兩兩歸。
寄台州使君五首  其一 舒亶 
聞說天台太守家，全家日日在煙霞。壺中夜釀夢雲分潤，洞裏秋香玉弄花。四郭青山連市合，一江寒水抱城斜。紫芝黄鶴應相識，梅福年來鬢欲華。
寄台州使君五首  其二 舒亶 
使君家是八仙家，不負黄菁與紫霞。麥隴兒童行竹馬，月樓鼓角度梅花。彩箋吟就雲初合，玉局棋殘月半斜。聞說握蘭消息近，星郎昨夜倍光華。
寄台州使君五首  其三 舒亶 
赤城山下萬人家，隱隱煙霄隔海霞。石上仙書留鳥跡，碗中佛供落天花。參雲臺樹寒陰直，照日旌旗暖影斜。遙想鈴齋無別事，只緣風景費才華。
寄台州使君五首  其四 舒亶 
幾夜驪珠落蔀家，直疑光燄映朝霞。彩毫寫就千篇賦，紅燭才燒一寸花。卓犖高情欲飛動，淋浪醉墨半欹斜。陽春白雪知難繼，捧對空驚衮繡華。
送道士歸桐柏觀 舒亶 
年來遊盡海邊山，獨愛青青桐柏壇。光射斗牛腰下劍，氣吞龍虎鼎中丹。白雲千疊赤城曉，黄鶴一聲華頂寒。玉簡姓名仙約在，洞天莫放酒杯乾。
羅漢閣煎茶供應 舒亶 
薦盡春園曉焙寒，靈蹤留待使君看。寒泉冷結花紋細，玉椀香收雪點乾。
秋日登中山懷道人 舒亶 
不見風流李謫仙，彩箋誰繼碧雲篇。黄花零落芙蓉老，惟有青山似去年。
題雲湖慶安院 舒亶 
門前屏障繞潺湲，付與林僧夜定還。松蓋作雲連十里，竹龍行雨出千山。白公香火蓮紅後，謝氏池塘草碧間。我亦鳳凰臺上客，圖閒卻笑未能閒。
詠蔗 舒亶 
瑤池宴罷王母還，九芝飛入三仙山。空餘絳節留人間，雲封露洗無時閒。節旄落盡何斕斑，野翁提攜出茅菅。吳刀戛戛鳴雙環，截斷寒冰何潺潺。相如賦就空上林，倦遊渴病長相侵。劉伶愛酒真荒淫，狂來欲倒滄溟深。此時一嚼輕千金，壚邊何用文君琴。五斗一石安足斟，坐想毛髪生清陰。蕭瑟甘滋欲誰讓，柤梨橘柚紛殊狀。冷氣相射杯盤上，顧郎不見休惆悵。佳境到頭還不妄，詩成雖愧陽春唱，全勝乞與將軍杖。
寶嚴寺 舒亶 
四山煙雨收，雙沼漾晴碧。白鳥忽飛來，點破檐前色。
詠雪 舒亶 
茅君失卻三神鶴，王母應添五色麟。草木未春花事動，乾坤不夜月華新。
和石尉早梅二首  其一 舒亶 
霜林盡處碧溪傍，小露檀心媚夕陽。天下三春無正色，人閒一味有真香。相思誰向風前寄，趁早先從雪後芳。朝夕催人頭欲白，故園正在水雲鄉。
和石尉早梅二首  其二 舒亶 
依然想見故傍，半倚垣陰半向陽。短笛樓頭三弄夜，前村雪裏一枝香。可能明月來同色，不待東風已自芳。幸免杜郎傷歲暮，莫辭吟對釣漁鄉。
夢入天台 舒亶 
天風吹散赤城霞，染出連雲萬樹花。誤入醉鄉迷去路，旁人應笑卻還家。
題明覺寺在在堂十二首  其一 舒亶 
不管霜毛不貸人，一年舊了一年新。山窗未曉聞山樂，可是梅花漏世春。
題明覺寺在在堂十二首  其二 舒亶 
風吹雨腳細於絲，泠暖渾如寒食時。不待千山消盡雪，小紅已到杏花枝。
題明覺寺在在堂十二首  其三 舒亶 
沙溪過雨半清渾，徑石高低带雪痕。又見山農話春事，腰鎌兩兩喚兒孫。
題明覺寺在在堂十二首  其四 舒亶 
斷橋高下路橫斜，隔水人煙四五家。雨後一枝紅带雪，風流不道有巖花。
題明覺寺在在堂十二首  其五 舒亶 
一溪高自撲巖來，寺在巖腰水抱回。林下老僧相顧笑，柴門今始爲君開。
題明覺寺在在堂十二首  其六 舒亶 
高低深淺逐陰晴，一簇林巒畫不成。誰道青山怕雲點，白雲點處轉分明。
題明覺寺在在堂十二首  其七 舒亶 
四山面面玉成圍，只許閒雲去又歸。更有小軒人不到，落花狼籍點苔衣。
題明覺寺在在堂十二首  其八 舒亶 
只見青山無水聲，到頭耳目未全清。年來賞遍江東寺，纔入今宵睡未成。
題明覺寺在在堂十二首  其九 舒亶 
六國干戈擅霸圖，先生談笑有工夫。不知當日縱橫夢，曾識水聲山色無。
題明覺寺在在堂十二首  其一○ 舒亶 
榛棘叢中舊草堂，千年誰復辨興亡。纍纍付與張儀印，珍重空中一炷香。
題明覺寺在在堂十二首  其一一 舒亶 
枉將風月惱肝脾，懶復雕鐫出小詩。晝日焚香面山坐，捲簾時與夜僧棋。
題明覺寺在在堂十二首  其一二 舒亶 
小白山前大白山，兩山強坐屬僧閒。何時卜筑三椽地，黄帽青鞋日往還。
上雪竇山奉慈禪院 舒亶 
白雲堆裏笑呵呵，上接天衢不較多。翠鎖亭臺山月冷，香風吹裓盡莎羅。
題崇福禪院二首  其一 舒亶 
一峰傍倚兩山朝，雲裏龍孫響佩瑤。長與幽人發高興，不辭雨雪過溪橋。
題崇福禪院二首  其二 舒亶 
龕燈隱隱夜初分，落果猿啼枕上聞。客夢欲成成不得，一窗殘月半床雲。
瑞巖寺 舒亶 
十二峰頭月未央，天風吹下紫芝香。我來分得僧清致，布衲蒲團一草堂。
凈居寺 舒亶 
老厭冠蓋場，萬事不掛耳。時與林閒人，靜話無生理。卻聞錢長官，只飲凈居水。使我夜不眠，燈花亦歡喜。
登五磊山 舒亶 
五磊峰高筆插天，長松合抱幾千年。塵氛灑落非人世，風露清明近月邊。枕上數聲敲夜磬，山前百畝起春田。我來欲步蒼苔色，不著籃輿兩兩肩。
和西湖即席三首 舒亶  西湖
四明太守愛西湖，想像桃源舊日圖。不放塵埃生水面，爲傳風月到皇都。花開別嶼千機錦，稻熟僯田萬斛珠。聞說兒童騎竹馬，至今昂首望通衢。
蘆山寺  其一 舒亶 
雲山流水水中山，盡日青藜共往還。更向僧房看圖畫，不知身在畫圖間。
蘆山寺  其二 舒亶 
別開小徑入松關，半在雲間半雨間。紅葉滿庭人倚檻，一池寒水動秋山。
蘆山寺  其三 舒亶 
昨日南山今北山，山南山北幾時還。世人只道僧閒好，未必僧閒似我閒。
蘆山寺  其四 舒亶 
老來漫有愛山心，酒少茶多卻不禁。一夜上方欹客枕，隔窗自伴冷猿吟。
蘆山寺  其五 舒亶 
山水連村不見村，冥冥細雨濕黄昏。秋山咫尺無人到，須信閒人不用門。
蘆山寺  其六 舒亶 
山空水落見遙村，取次人家只隔雲。一陣西風雨中過，溪頭笑語隴頭聞。
含珠林 舒亶 
何代神僧機匠深，手栽珠樹作珠林。獰龍離穴頷初鑿，老蚌出泥光易尋。海近鮫人工迸泣，山深木客費愁吟。開窗夜半不成寐，明月時時照我心。
蘆山寺  其一 舒亶 
江雲扶雨暖溶溶，來往東西只信風。早晚晴陰渾不定，青山半在有無中。
蘆山寺  其二 舒亶 
鵝鴨相呼初出田，昏昏雲日澹平川。寒雲數簇山南北，不見人家空見煙。
題桃源書院 舒亶 
三月桃源路，先生安在哉。青衫尚顔色，蜂蝶已塵埃。白鶴山雲暗，金雞洞鎖開。神遊追不返，巒嶽自崔嵬。
赤隴山 舒亶 
野草如排戟，山花似列屏。維舟一登覽，誤入小蓬瀛。
句  其一 舒亶 
空外水光風動月，暗中花氣雪藏梅。
句  其二 舒亶 
宿雨閣雲千嶂碧，野花弄日一村香。
句  其三 舒亶 
萬壑水澄知月白，千林霜重見松高。
句  其四 舒亶 
春禽得意千般語，澗草無名百種香。
句  其五 舒亶 
忍看夜影分殘月，別送秋聲入晚風。
句  其六 舒亶 
沙岸金籠樹，燈汀玉湧濤。
句  其七 舒亶 
纖塵不動天如水，一色無垠月共霜。
句  其八 舒亶 
塵埃滿匣空鳴劍，風雨歸舟只載書。
句  其九 舒亶 
一鋒不斷奸凶首，千古焉知將相才。
句  其一○ 舒亶 
氣味賢中好。
句  其一一 舒亶 
雲隨落日移。
句  其一二 舒亶 
風煙野外嘉。
存目  其一 舒亶 
詩題：明月堂首句：引月貯虛堂。
存目  其二 舒亶 
詩題：香山首句：抖擻軒裳一鬨塵。
檢書 劉奉世 
朗日照疏櫺，臨風事幽討。藥欄紅欲翻，苔砌綠初掃。誰令墨王仙，肯使魚子老。悠然天祿閣，世世以爲寶。
入直 劉奉世 
玉燭含輝望處遐，禁鐘動後起雌鴉。天高秘省雲偏重，地迥瓊林月半斜。三古文章留大史，百年事業照東華。時揮子墨隨班馬，芝檢初分宰相麻。
蔡州道中 劉奉世 
黄河西渡出平沙，汝潁東流千里遐。給餉當年秦令史，封侯不種青門瓜。
過都 劉奉世 
嵩高麗中華，岳色連瑤島。上清神仙宮，莊嚴絕雕巧。浮雲蕩繁陰，變幻入冥眇。飄搖逾巖岑，淫翳混鴻灝。縱有景慶合，闇然蔽昏曉。況復濃霧生，一氣成有昊。茫茫世宙間，落落耿孤抱。天意不可知，煩心惄焉擣。安得噓大風，八方凈如掃。
郴州 劉奉世 
當年賈傅去長沙，弔屈無靈賦楚些。萬里不忘宣室夜，未舒三策不成家。西去瀟湘南岳麓，名城疊疊紆盤谷。岣嶁不厭百回讀，依然稱是劉光祿。
楊白花 劉奉世 
春風吹百花，楊花飛惱人。誰家芍藥殿春後，花飛楊柳空暮春。春來復春去，春去又春來。陽阿歌白雪，落絮欲成灰。花若有情風引去，拂郎征衣點歸路。
鄆州 劉奉世 
暮舂朝城粟，曉採觀城葑。一入高魚境，已是武陽東。
九河嘆 劉奉世 
冀東皆禹蹟，漸海觀朝宗。河陰漸淪沒，平沙蕩無蹤。漢武築宣房，作歌稱成功。今塞商胡口，清流不時通。何當灑二渠，載跨碣石東。
自兖放還 劉奉世 
年來策蹇勝乘舟，楚塞齊邊春復秋。不教微生同腐草，青山依舊水西流。
還秩 劉奉世 
微臣多忝竊，草莽愧榮褒。覽鏡憐衰白，啣環刷羽毛。賈生餘舊策，漢室尚東勞。俯伏聞綸綍，柴門日月高。
自述 劉奉世 
楚國中分後，東南世澤長。發祥曾王父，磨勘成典章。王父聲益振，主客尚書郎。考廟緒丕顯，直鯁在巖廊。歷歷一精白，敬事持人綱。顧維予小子，念釋茲勿忘。晴空麗皎日，清秋凜嚴霜。金石磨不磷，松柏寒逾芳。旦評猶足信，清議詎虛張。夢寐滋洗滌，俯仰隨否臧。所值匪所思，盈虧理有常。亨途無詭遇，偃蹇嘶驪黄。誰能餌大藥，百年身平康。
送程給事知越州 劉奉世 
使君遺愛遍南州，五馬新歸瘴海頭。持橐未厭青瑣直，懷章還作鑑湖遊。姚餘人物傳吳遠，越絕山川向剡幽。應有清詩資臥理，會吟他日記風流。
駕幸太學 劉奉世 
聖典垂精及表章，曠儀親舉自宗庠。縱觀橋擁浮雲蓋，侍問庭充振鷺行。首舉儒風隆上國，光增帝業掩前王。太平榮遇慚多幸，重見歌虞起廟堂。
句 劉奉世 
鸚鵡有客弔芳草，黄鶴無人吹落梅。
謝太守答詩莱州 鄭俠 
閑齋掩晝扉，疏竹間風韻。兀坐無所爲，仰高方苦峻。闗闗兩喜鵲，如以？来獻。疑其喜過常，精爽抑何頓。謂當有嘉賓，結駟問原憲。不然親交書，萬里来問訊。何意二千石，新書爛盈卷。使者入衡門，紅光十餘仭。衣冠出蓬室，再拜望城閫。開緘列宿動，芒角相輝焕。捧讀未終篇，欽降已三嘆。譬如涉春波，渺不知涯岸。又若驚雷霆，但覺目眩轉。誰言匹夫窮，陋巷一簞飯。箧有無價珍，貴於青玉案。昨者鄙俚辭，惟求指瑕舋。敢期明月珠，傾瀉殊不悋。重重借褒譽，許與良過分。酷愛愚且直，還憐貧且困。惟人最難知，聖哲其猶恨。自非明如日，安得物無遁。程孔昔中塗，邂逅適所願。傾盖畢所懐，日西不知倦。聖賢欣道合，萬古直一瞬。凄凉千載餘，此道誰復振。未聞似今日，曾不拜公面。顧遇過所親，思知久彌浚。重念樗散材，平生慕忠順。青衫百僚末，言責固所逭。若其愛君心，豈以爵禄辨。謂宜爲民上，必與同喜愠。謂宜食君禄，寧當復私狥。刀斧且滿前，斯誠豈磨磷。千載幸一時，岩廊拱堯舜。夔臯豈無人，共鯀偶未竄。眷委一失真，聰明不無亂。出令以便民，動皆爲深患。疲羸死饑凍，重負遭囚絆。奔逃苟自活，父子潜分散。以天征不義，如以雨蘇旱。簞食迎王師，東征西夷怨。未聞百萬帥，戈鋋日持玩。南取十數洞，西開五六郡。府庫爲一空，白骨成龍斷。大臣弄權柄，生殺在顧盼。威福不有歸，佞邪尚何憚。公忠獲罪咎，正直招訶譴。幽恚鬰不伸，變異以頻見。陰陽爲之沴，淫潦仍乾暵。方且頌太平，長歌事賡賛。天子九重門，深居拱閒燕。人人懐欺匿，比周相引荐。以侠觀此時，綱維一何紊。滔滔恐皆溺，心竊擬手援。是以屢上章，指陳幾欲徧。初雖蒙嘉納，終不離讒間。棄逐来窮陬，星霜兩經閏。簮紳滿朝著，大半嗟排擯。誰爲憫窮褐，粟帛推餘羨。誰爲念孤獨，齒牙借餘論。重傷棄逐久，不敢略自辯。高堂有單親，日久庭闈戀。同時得罪人，一赦皆從便。惟兹尚遠斥，不許歸寧覲。擬扣閶闔門，明颺紫宸殿。恨無可言路，勇决固所斷。嗟嗟道云亡，丈夫兒女懦。勢利同險巇，風雲借餘便。誰非顧金錢，誰非思達宦。孳孳顧理義，惻惻念寒畯。如公今幾人，百世紹休聞。
謝曹公 鄭俠 
螻蟻有統治，羽鱗知所宗。是知君臣初，直與太極同。子之於其父，成性天所鍾。因其親愛心，以飬日益恭。平居竭勤瘁，患難忘厥躬。不擇艱與易，那知通與窮。至於事其君，是乃孝之中。未聞君父間，誠敬有卑崇。孔子故有言，移孝斯爲忠。穀黍不離草，蠶魚其類蟲。皆能衣食人，生世曾不空。矧乃備萬物，陰陽資粹冲。學問必唐虞，儕軰皆朱熊。於世乃無補，將何辨蟊螽。五帝道尊極，三王化醇醲。皆由諸大臣，汲引相追蹤。惜哉物僞熾，慧巧爲心蓬。讒邪醜正直，黨與交譏攻。上者以翕訿，下焉滋鞠訩。鸞鳳遠遁伏，鷹隼摩蒼穹。人神共愁嘆，寒暑迷秋冬。一人念忠直，百志懐兵戎。利口鋭戈矛，危機峻臨衝。賢正欲自保，孤羊豢狼叢。邦家欲常寧，西駕而求東。聖宋會明良，盈成紹熙隆。寖寖逾百年，稍稍追古風。嘉魚烝罩汕，鳬鷖在亹潨。中間忽紛更，新進爭鋒鋩。豈顧君與民，致身惟穹窿。己酉乙丑間，羣類何夣夣。有蔽過重雲，其毒如蠆蜂。誰敢正一議，洒兹謀猶卭。公誠社稷臣，識見何瞳瞳。端方屹以立，千巒一危峰。幽林馥猗蘭，雪霜茂長松。俠以疏拙身，趨時良戅舂。曏者有所陳，狂言幾怙終。所犯斧鉞誅，寛仁賴天衷。未幾遽昭雪，還歸禄更豐。毫釐未禆報，已愧羔羊縫。矧乃素鄙賤，無階望門墉。未委何所長，能如粲投邕。星車未鞅脫，鶚荐俄天通。朝廷嘉讜言，固已可公奏。秩滿禆再陳，推恩非獨後。蓋以歴任淺，欲進難爲驟。譬如升階梯，等級言無繆。且以罪累人，頓此無愆咎。有禄幸及親，非徒飬體口。端然坐屏序，無復事奔走。雖曰去親膝，曾不遠廛畝。坦途五短驛，安問連旦晝。如此奉温凊，不殊居左右。平生最知幸，獲附諸儒後。學問雖不深，是非幸無瞀。知心在所飬，禦欲如禦寇。耳目諸玩好，常如對塵垢。惟有學問心，終年憂不售。今兹足優游，永日詩書囿。人固有通塞，譽亦隨美醜。惟有片純誠，於身可長久。平生所遊歴，昭如認星斗。吉凶繫行違，成毁由慵懋。於心既不疑，人来爲明剖。十中一二悟，亦足長福祐。况兹山水清，人物多奇秀。加以託下風，長如飲醇酎。人之於子弟，親愛闗慈友。至於力維持，未必能再復。乃知大賢心，生成即高厚。知其遠方歸，偏親已皓首。不忍重違去，誓甘老藜糗。又以家素貧，無田事耕耨。四弟三云亡，若身無足肘。聚指幾四百，居前半孤幼。委曲爲之慮，過其自營構。士之所大患，志與時不偶。時與志兩得，百中而一有。蓋以世惑深，真僞相紛糾。簧絲在口舌，巧令工迎凑。攘臂視聽下，非明孰能究。門下無寸武，蹤跡非素狃。一旦洊論拔，如射之有彀。惟以曏所爲，期以勸紳綬。天下本無事，欲治多紛揉。惟是舉措顛，嘉苗不如莠。履舄以尊戴，冠簮斯踐蹂。助天繫寵綏，宜民惟在宥。人如公用心，勸不由賞購。有冽甘井泉，清深玉其甃。未觀繘長綆，大施如川溜。區區一方部，不幾幕其收。于嗟鬰輿望，無路達旒黈。作詩道尊光，庶幾傳不朽。
觀孔義甫與謝致仕詩有感 鄭俠 
人生足清閑，天下第一福。惜哉聲與利，舉世方逐逐。君子耀軒裳，小人腴口腹。霜雪滿頤頷，馳競心更速。誰如東山後，清風千載續。仁孝實天成，聰明乃幾燭。弱冠揖高科，聲華光煜煜。騏驥駕夷途，千里在舉足。歲未再周天，官先上應宿。皇華屢更指，間請分符竹。端介奉高明，慈仁撫煢獨。施設妙通神，歡謳道相屬。一旦遽上章，幡然謝羈束。古人涖官政，五十曰艾服。公年未五十，懇請竟從欲。緬彼伋與軻，進退遺佳躅。三揖就恩榮，一辭託巖谷。由公仕以觀，其庶無愧恧。東臯我田園，負郭予室屋。兒姪幾百人，圖史逾千軸。親舊既周旋，閨門更雍穆。賓来酒一樽，興来棋一局。吟嘯動煙雲，詩書到僮僕。寧知地有仙，但見人如玉。乃覺世間人，爲生何局促。譬如方汚垢，對之獨薰沐。孔公當代賢，宜其欽愛酷。慷慨出長篇，情殷語重複。日日動歸思，浩浩見林麓。何意蒙鄙人，幸兹一觀矚。當筵頓忘味，如聽簫韶曲。平生粗意氣，自初得書讀。每見古聖賢，心常自程督。知身是罪根，每每自鋤斸。如彼善稼穡，去草茂嘉穀。深嘉遠世網，有若囚脫梏。惟兹素艱貧，事與心反覆。曆官二紀周，一紀投南隩。歸時異去時，聖主恩霂霂。方欣到家鄉，足覺愁慮簇。高堂皓垂白，甘旨不饒沃。四弟兩背亡，未言他骨肉。繼又喪一弟，三房等窮蹙。不數姆與婢，孤孀十有六。薄業支半年，十飯猶五菽。蕭然夏秋際，甚者日食粥。人惟有父子，恩親家室睦。惟其有君臣，禮義朝廷肅。二者苟有違，三靈共誅戮。况兹生聖辰，熙隆遇堯嚳。艱虞免兵革，少小遊庠塾。青春被恩擢，名姓粗揚暴。孰非累聖德，師誨而君牧。中間更狂妄，天聽常輕凟。云云不少已，竟致御史鞫。所負鼎鑊輕，敢意尚收録。日月忽中天，湛恩俄濯浴。父子實再逢，君臣亦敦復。新恩胡爲報，舊過云何贖。父母教子勤，羽括而礪鏃。朝夕望乃成，榮顯被親屬。慈烏於反哺，知以報生鞠。學術不寸施，猶之玉韞匵。千載遘明良，不能少負輻。是生天地間，曾不如草木。以此望明公，雲中一鴻鵠。
送陳守仁入太學 鄭俠 
父子本天性，至恩無比倫。矧公之尊府，子舍公一身。料從少小来，迨兹壯有室。未甞越旬月，遠去慈親膝。借問今何之，千里具行裝。荅言爲道藝，憤悱趨上庠。有客前獻言，惟道若大路。駕子天神明，賢聖在舉步。幽堂列墳典，周孔以爲師。學成名亦遂，且不離庭闈。荅云子言善，在予非不知。父母生我身，劬勞靡不爲。垂髫俾之學，外不與毫絲。乃今有室家，兒女髪已束。分寸無所立，何以酬顧復。如彼甲與乙，名高髦俊科。又若丙與丁，禄位今嵳峨。是皆予親友，予獨無所就。是以不寧居，忙於賈求售。昔者三千徒，負笈洙泗濵。孟軻遠遊學，母老仍家貧。尚違晨昏侍，以就德業新。盖以慈愛心，惟期已成達。男子四方志，安能戀房闥。客前賀曰都，事固無必非。子志乃如此，顧予安得知。在家事多奪，遠大非可必。大孝在顯親，爲子觧羈馽。日月如逝波，無方可維縶。陶侃惜分陰，仲尼猶不及。自古力道業，寸晷重琳璆。子今道所出，處處足澆浮。陽和達京輦，士女方春遊。百寶粧樓臺，歌喉珠宛轉。惱亂巧迎逢，偏能伺方便。平生足持守，到此總不見。又有非軰流，頻頻甚鷽斯。顧盼借顔色，談咲懐奸欺。從容樽酒間，留連棊局上。英豪俊傑心，鮮不由此放。子今志者大，思慮宜蚤正。慎子之朋儕，力與光陰競。由此期顯親，昊天其斯應。
臘月十八日呈子京 鄭俠 
歲去如奔馬，殘日十有三。姪爲當嫁女，甥是未婚男。叢然猥俗併，殊非力所堪。嗟予本支離，塵事素不參。東床書一架，西榻經一凾。如是歲月深，吻舌如縢緘。惟有陶淵明，常欲共清談。床頭酒盈壺，亦欲同醺酣。二十一二間，煩事如掃芟。期使堂下空，宴笑同所耽。清尊酌宜深，古語交嶄岩。夜久燈熒熒，金波忽東南。歲宴獨優游，庶幾爲不凡。
示潮州吳宅三甥 鄭俠 
大郎性純淑，至寶受磨琢。二郎姿秀美，白璧光閃爍。三郎神照藏，宛若雛在殻。五彩翔鳳翰，參差見斑駮。三人吾令甥，亦嘗從吾學。昊穹有顯通，報應無舛錯。未有祖慶厚，而招子孫薄。二親又善教，曾不閑飲啄。甥雖多似舅，三子自超卓。爲文要根理，覽古務詳愽。不惟子三人，萬世同矩彠。慎勿學舅癡，直指世奸惡。心雖在規益，世誰受忠諤。立身既不危，青雲在挐攫。
示女子 鄭俠 
吾生鮮兒女，汝次今居首。柔惠少語言，天性非矯揉。女生必有適，二親非終守。既嫁又他州，安能長相就。幸然汝夫賢，純淑真汝偶。出門天其夫，禮律其来久。汝姑吾之妹，姑夫爲汝舅。事舅如事父，事姑如事母。三者無所闕，汝則無大咎。門內有尊親，門外有親友。歲時或餽助，祭祀合奔走。一一無間言，乃可逃父醜。治家在勤儉，臨財戒多取。誦經味其理，聖心良可究。即事念慈和，無但勞吻咮。善看育與蟾，二子吾珠錇。汝嫁既違鄉，吾遷又遠趣。東去十八程，西来二十九。三四千里間，吾視堂猶牖。人生否與泰，正若夜隨晝。但當道無虧，不媿載與覆。憶昨汝初生，時吾心有負。以爲臣事君，即是子事父。閨門有危難，誰不在惸疚。推其愛父心，誰不得前剖。幸爲男兒身，許國自結綬。安能冷眼看，終不一開口。封章重十上，夫豈避鼎斧。南州雖譴逐，萬死蒙恩宥。行行出國門，母馬吾徒步。汝生未三月，正當時褓乳。雪片落鵝毛，霜簷懸凍溜。汝母斂汝身，寒風裂雙肘。驅馳僅逾時，麄糲不敢吐。殘春到貶所，歲卯俄及丑。汝時年十二，稍稍近針縷。是歲真龍躍，重明登九五。湛恩被遐荒，漸漬到枯朽。拜命走親庭，便道從海浦。既見汝姑賢，汝乃吳氏婦。我乃緣他人，譴斥循其舊。人皆念再逐，道路或攅皺。我以臣子心，等視如榮授。人生無患難，憤勵亦何有。况兹尋前道，復見迎賢堠。旬月得相聚，天與幸誠厚。君命不可緩，病已斯馳驟。南北出靡常，惟祈各寧壽。舉足念其身，行幽如白晝。又當夙夜間，警戒其君子。神靈依正直，惟仁孝是佑。書信或往来，知汝無病苦。爲婦洎爲母，皆不處人後。定當舉家歡，相慶酌大斗。勝彼淚滂沱，臨期一杯缶。
六鐶助潮士鍾平仲納官輙辭贈以詩 鄭俠 
掲陽繁富州，鍾子閈城閈。怡然保清操，不與世俗換。豪家富廪庾，鼠雀嫌陳爛。鍾子無田園，斗糴供晡旦。甲第闢公門，奴僮立如雁。鍾子無使令，其子供靧盥。無妻備組紃，無婢奉炊爨。市屋十數椽，廛商是隣畔。暝陰滋蠧蝕，飛屑落几案。炎蒸鬰不通，揮扇尚流汗。絃誦不輟音，學海窮瀰漫。文章有星斗，胸臆藏璀璨。何殊盛衣冠，而坐於塗炭。下藥百十包，蟲腐皆逾半。經年無人顧，蛛網潜滋蔓。苦李十數株，採摘亦素幹。此外乃一無，兒女不蔽骭。固非人所堪，隨分亦侃侃。何意官物租，添輸告踰貫。太守爲學校，芹茆思樂泮。買田垂萬年，供給期無岸。誰人不樂輸，我獨無計辦。此時私愁憂，幾至方寸亂。我身困長途，脫身自投竄。聞此心惻然，不覺潜浩嘆。六鐶聊助君，鷺股難廣獻。聊欲分子憂，使免頻勾唤。知子謂子貧，不知謂矜慢。斯則朋遊愆，此時那可斷。子猶重辭讓，揖拜如戰汗。急取慎勿辭，六鐶如六萬。
再到吳子野歲寒堂 鄭俠 
再到歲寒堂，仍登歲寒閣。閣上與堂前，物物皆如昨。鉄幹偃虬龍，雲峰自巖壑。文章有神力，璧笥光彩錯。主人歲寒翁，古意何淡薄。山肴具樽酒，忻喜爲我酌。高論冩胞懐，千弩射鯨鱷。速悟有寶龜，靈通非火灼。辯議恣酬荅，亦以資笑謔。想翁賓去後，前扄徐徐鑰。萬卷羅目前，舒卷良自若。盛暑一榻風，祁寒一爐藥。翛然去與来，一個無住着。我亦淡泊人，世味聊咀嚼。無種不取嘗，畢竟何美惡。但聞歲寒風，便覺世齷齪。今兹翁如龍，看彼皆尺蠖。今兹翁如鴻，視彼皆籠縛。故願歲寒翁，高收歲寒脚。踞坐百千年，看春華秋落。無令木石心，長笑人脆弱。
和孔義甫送謝丈致仕 鄭俠 
公本神仙人，眸子如點漆。少年富詞學，胸府羅星日。千鄰告饑糴，靡不售所乞。清時登膴仕，直以名駕實。非若勢利徒，志意隨纓紱。舜立臯益来，文興閎泰出。遼遼天地間，千載兹會一。神皇真聖神，羣策期盡屈。何意羣慮卑，惟思進身疾。然否差毫厘，愁寃騰萬室。天聰竟下聽，罪已逾帝乙。公時如巨龍，盤泊蝦蠏窟。孰不念澤施，天人共欣懌。寧知未艾服，懇懇乞骸骨。不免使衆疑，爲高至遺物。應思世役役，耽狥窮終没。寕殊雞與鶩，一飽歸罝罻。囗囗聞風清，是甘守圭蓽。
古交行 鄭俠 
大海有時竭，此心瀝不乾。厚地有時坼，此心無裂文。持此以相照，百鍊青銅昏。用此以相惠，貝璧黄金盤。覿面有餘歡，背面無間言。德義以相高，慶譽以相先。千古似一日，萬里如同筵。此爲金石交，誰與知者論。
教子孫讀書 鄭俠 
水在盤盂中，可以鑑毛髪。盤盂若動揺，星日亦不察。鏡在臺架上，可以照顔面。臺架若動揺，眉目不可辨。精神在人身，水鏡爲擬倫。身定則神凝，明於烏兎輪。是以學道者，要先安其身。坐欲安如山，行若畏動塵。目不妄動視，口不妄談論。儼然望而畏，暴慢不得親。淡然虗而一，志慮則不分。眼見口即誦，耳識潜自聞。神焉黙省記，如口味甘珍。一遍勝十遍，不令人艱辛。
次韻种道行衙賞蓮花 鄭俠 
城中勢利如聚蛙，聒聒鼓閙窮兩衙。忽聞携樽命真賞，如見地涌金蓮花。况兹危亭跨高爽，極目四顧窮天涯。紅蕖繚遶幾數畝，盛粧翠蓋相撐拏。輿肩不換足已到，咫尺異彼窮幽遐。居之自可換凡骨，不必飲露餐朝霞。堂堂露衢不户牖，非此非彼無追賒。幸時有酒共酩酊，不爾一啜先春茶。楸枰小小較勝負，往往笑語成讙譁。歸来清風恐飄帽，月影已向西樓斜。長舒兩脚就枕簟，一覺已聽清晨笳。
賦公悅席上事送周如京 鄭俠 
逢世路分歸洛陽，有客邂逅樵溪曲。高談傾蓋萬珠璣，相對崇朝惟不足。武陽太守山簡徒，喜賢樂事天下無。爲客留公駐斯須，精庖饌玉歌貫珠。坐中賓客皆豪傑，凛凛清風生頬舌。性情浩浩談云云，不待酒味既凛冽。逡巡行幕如風翻，二姝新出屏幃間。一人捧心餘故態，對客悄悄眉峰攅。一人襜裾半雲霧，仙袂應曲飄飄舉。解作陽闗意外聲，舊人只把花卿數。此宵嘉會世所稀，席上更覽周侯詩。彫金有格但聞說，不覽新集那得知。侠於周侯非甚舊，朋友十輩識公九。此公惜别事如何，反覆清篇還執手。龍韜虎略何處藏，却向吟筆呈鋒鋩。堪作太平祥瑞録，將軍白首弄篇章。
贈雲門居士 鄭俠 
雲門山口雲徘徊，居士道與山崔嵬。清時肥遁古亦有，驚猿怨鶴今誰偕。居士高卧白雲堆，山門時爲猿鶴開。溪花野屮自春色，雲芝石笋寧須栽。軟蒸抱石傾新醅，麋鹿慣我還無猜。寧知玉署思賢切，御手調羮待客来。
送聲父 鄭俠 
羅浮主人袁公發，偉才逸氣千人傑。二子軒昻有父風，妙年趣向天然别。邑之子弟亦好儒，遠来迎子求師模。子非往教求即應，龜筮有决前光孚。春風正好偕行樂，子如健翮摩天鶚。秋闈從此卜亨途，回謝卑汙翥寥廓。爲我殷勤問袁君，奪人所好非前聞。
謝太守惠酒 鄭俠 
重陰未肯避陽明，飄風驟雨加震凌。正月已缺二月近，滴水成凍威稜稜。帝雖乘震利發生，令猶行冬重嚴凝。鸎皆遷喬忽入谷，魚已弄煖翻藏冰。此時草木亦成愁，祗恐不得違其萌。吁嗟羈窮影弔形，安得恝然如無情。明良會合千載遇，乃以罪棄投荒荆。單親萬里頭應雪，不得朝晚奉甘馨。閩嶺之南方弄兵，殺氣殊與生成爭。既不能輔助聖時使咸若，又不能慷慨帝前效昔人之請纓。詩書滿腹浪自飽，一句不得推而行。身雖兀坐心惕驚，愁緒忽起填胸膺。但聽曠野深林調調刁刁，如有神號鬼泣聲。真江太守真慈明，惠施每每先單煢。眼前突兀雙玉瓶，滿貯玉液清冷冷。拜公之賜未敢傾，不覺失笑三閭生。不學憔悴思獨醒，哺糟啜醨隨其朋。往往一飲一石、五斗解酲，被人呼作生劉伶。雖然遇酒而酩酊，心不汝醉神亦寧。開樽又飲太守德，和氣坐覺生簷楹。不知凝冽自何去，至於愁思皆自澄。乃知春功亦不遠，緘封祗在瓶與罌。安得遽爾披重雲，劃見白日臨青冥。和氣習習扇九壤，枯枝朽質爭敷榮。風雨時，泰階平，聖君萬壽寰海清。細草輕煙日邉路，鳳管龍絲細可聽。有耳不聞鼙與鉦，有目不識旗與旌，聖功浩蕩不可名。
上曹大夫 鄭俠  西湖
客從南英到掲陽，十有五年困長道。囊資空竭奴僕愁，氣象塵埃顔貎老。天矜窮悴幸有緣，太守曹公看客好。孤舟薄艤即趨門，一笑相迎見懐抱。道途險易人佚勞，俄頃咨詢無不到。旌軒雍容屈臨顧，袖出緘封相燕勞。舍舟東溪宅西湖，西湖風光畫不如。是日佳筵在連理，賓從翕集何舒徐。大斗所酌真醍醐，珍肴異果瓊瑶鋪。巨觴？灔巡數勸，惟恐不醉非賓娛。别有芙蕖對芳席，五幹十花圖在壁。萬龍齊幹玉森森，回看華軒籠翠碧。熙熙臺上柳青青，衆樂亭前松植植。爾乃盤桓四十日，尊罍時展情無斁。不知海內爲主人，幾人似公真好客。觀公政治誠有倫，合居廊廟居海濵。子厚在桺南蠻欣，文翁在蜀西鄙馴。天心帝意誠念遠，故爲遠俗迂良臣。願公不日居陶鈞，大開東閣羅冠紳。烹庖鼉龍脯麒麟，布被底下卧平津，天涯地角盡陽春。
醉翁行贈黎師醇 鄭俠 
金峰醉翁七十九，行步龍鍾面黧垢。惟有滿腹奇文章，日月爭新無老醜。頬舌鏘洋言不苟，咳唾成珠須信有。兩眼如星照耀人，見客偏明儼如舊。問翁壯年愛棊酒，邇日還如昔時否。曰予不戰猶好看，日飲常能傾一斗。因持棊酒前就翁，明日壺漿復予就。朱君貧苦亦好奇，接續携持窮清晝。城中遑遑競趨走，覿面草草忘親友。幾人尊爼暫從容，笑傲松篁弄花柳。寧知北郭予三人，繼日相從辰到酉。龎眉皓髪常温然，相見妙齡眉目秀。惜哉才高命蹇成遺滯，四十餘年州縣吏。棄之林野混漁樵，徒使知音動嗟喟。愚聞天道高遠不容人測度，無奈人能樂其樂。故有鼓琴重圍，行歌遺穟。浩然充塞，不以世俗瑣屑累寥廓。愚觀翁之子孫詵詵繩繩，此其後慶爲不薄。世俗母以翁老生輕心，須知此翁頭白面黮而英心義氣，天地不得而銷鑠。
江亭與程瞿二君邂逅小飲太守送酒因成 鄭俠 
蒼翠擎天江上山，淙琤瀉玉亭前水。邂逅相逢坐上人，傾蓋論心何俊偉。凉風颯颯来几筵，似與清談相表裏。程瞿軒軒古遺義，憫我羈窮見辭氣。以爲此時無一杯，直恐江山解相鄙。旋呼奴僮滌鐺勺，豆肉盤蔬隨所峙。三盃五盃復七盃，清興悠悠殊未已。復向行舟尋果餌，鱻薧擬欲求諸市。豐殽佳饌来使庖，臣囗長鱐間珍脆。逡巡長呵下雲際，傳以報謁迂千騎。薄聞江滸清飲歡，歸去瓊漿遽来賜。大哉何公古循吏，易俗移風有深致。人之所背公所趨，正以敦薄醇醨爲已事。連英二城接疆理，舊績新庸滿人耳。道塗賡載盡歡謡，冠佩清言有餘美。
送杜靖國知連州 鄭俠 
杜氏世德光無前，聲華行實相輝鮮。蕢之職也在刀匕，親舉罰爵平公筵。預之聞見合左氏，春秋大法因粲然。詩爲郡守稱杜母，南陽之人今尚傳。如晦作相猶民天，忠誠蹇蹇終始全。能令大君思不已，輟瓜奠祭情拳拳。子美大雅三千篇，昭昭勸戒日月懸。其人骨朽邈千祀，至今聞望猶當年。我宋龍興撫嘉運，杜家孫子隨飛奮。坤馬承乾禁掖清，傅霖蘇旱華夷潤。邇来文武百羣中，詵詵杜姓多翹俊。靖國少年即奇絕，雄文常倍千人傑。投書天府一不意，却掃雁蕩不復出。懐材抱道良自珍，售以連城爲折閲。中年不忍自棄置，以蔭調官南海尉。手提頑馘授州將，海盗爲之潜喪氣。塵埃從此免低顔，倏忽十年今擁旆。憶昨建康臨市征，公於吾父爲交承。兒童不敢求見面，卓犖但聽馳英聲。爾後馳驅逾半紀，投荒乃得親君子。孤舟抵岸即登門，見我有悲兼有喜。所悲竄逐萬里来，豺狼得路忠信埋。長？爲我意愴惻，吾未振汝良悠哉。所喜謂我一門吏，一年三黜剛愈鋭。投身湯火何所求，所憂爲君不爲已。况復吾爲汝父執，世契不淺汝吾姪。此邦人物粗熙熙，職司慈明州守德。汝雖投竄實汝福，天子神聖終汝直。丈夫秉德貴不回，窮達自天非汝職。公言令人益慷慨，一接已見真顔色。韶光波逝不暫停，年華兩見新堯歴。可憐情義如一朝，向人睠睠終無極。外臺差注重求材，天子急人方旰昃。丹書鳳口下九霄，捧詔治行何烜赫。昨日紅蕖醉幕賓，今朝皂盖賢州伯。官雖衙尉丞，位乃二千石。羈人無以報恩知，請爲使君申八德。一曰公，心與衡鑑無情同。朔方裴侠號獨立，背公之私無髪容。青州趙琰絕囑託，貴要書来投水中。二曰寛，量須江海爲盎盞。并州陳泰但懐撫，未嘗愠怒形於顔。南陽劉寛抑又甚，蒲鞭示恥犯者難。三曰信，舌端常與心相印。九江宋君每聽政，平旦日中猶不紊。并州郭伋舍野亭，爲與羣兒期到郡。四曰惠，有如雨露時沾漬。光州元忠嘗賑貸，二十五萬恢天施。蜀郡廉范不禁夜，一襦五袴惟民利。五曰清，玉壺在堂中有冰。武昌何遠思律貪，汲井投錢非買名。合浦孟嘗亦無欲，還珠碧淵清所徵。六曰正，端如標表行非徑。北海朱邑雖篤舊，至於枉曲終無聽。東莱楊震畏四知，行不欺幽此爲盛。七曰明，昭如日月東西行。冀州賈琮去帷裳，百姓聞之政自行。雍士李惠善審斷，彈燕坐知禽鳥情。八曰毅，鎮浮静躁温而厲。汴州齊澣非肆刑，清嚴自我人皆治。濠州張福不可犯，以重自持人自畏。此之八德人有一，鳴絃按堵皆千室。能於八者具有之，使君之才非世出。使君有政教，必本之學校。蜀人夷陋卑已甚，文翁之化於今好。使君有詩筆，莫詠閑風月。追還雅頌聲太平，吟詠性情思補闕。使君有車馬，莫賞閑山水。時行郊外問樵耕，民間利病須詳委。莫輕喜，莫輕怒，輕喜於人火上冰，輕怒於人鏡前霧。莫狐疑，莫輕信，狐疑多至敗良謀，輕信定令姦小進。大凡當局常多迷，使君臨事其慎之。倘記愚言用有時，微塵積嶽終有禆。蒼生旱渇天欲雨，異時經濟非公誰。
紀連守植道傍木 鄭俠 
道傍木，夹道參參如合屋。種之毫末成合抱，太守慈仁輔生育。古来善政盖有數，道路開通亦其目。芟除翳穢平險阻，堅固橋梁便艫舳。何爲萬柯隨曲直，化此長龍被崖谷。由吾太守愛民深，孜孜利民惟不足。以爲烈日長道難，加兹嶺外炎暑酷。黄茅欎蒸之烈氣，重嵐固結之濃毒。不得清陰縈且紆，何處憇息而躑躅。令如源泉下斯行，長原太山秀可掬。桐榕楓果隨所遇，惟其茂密佳蔭速。何公之心父母心，後人當如子孫續。勿剪勿拜勿抝斸，蠧朽便可添新緑。
示廬山寺老勝師 鄭俠  庐山
離鄉十九年，日有如年久。歸来山水亦依然，人物存亡半非舊。廬阜之前我舅宅，此寺如我東西家。每来舅家必到此，粤自齒稚今疏牙。庾嶺閩山四千里，青衫謫逐自我始。築臺東望幾悽凉，親故滿前爭不喜。林下相逢真實人，非戚非疏非故新。執手之言行處親，是以還家一百二十日，五回松下問禪因。此身非我身，有君有父，有神有民。俯仰回環知有待，古之人居不黔突，行不已輪。師住無住，我動非動。来不須迎，去不須送。聚散會離，百年一夢。大千沙界等閒言，尋常只把毫端弄。
次韻子發勸酒 鄭俠 
子真依前家谷口，無地栽禾只栽柳。否亨千態古難常，與物浮沉兒女詬。鵾鵬海伏而天飛，鷦鷯林棲惟一枝。迂談濶論偶相識，千世一遇非爲遲。君看大旱希雲霓，又看朝隮雷雨隨。天之神力豈不大，若豐若約無定姿。况夫人物在宇宙，無異蠅蟻停盃巵。生亡尚非已主宰，滋味得不隨醇醨。是以衆人察察日不足，我獨悶悶頑無知。方吾醺酣以盂杯爲小，正見滄海如池沼。子又作詩勸我醉如泥，得非亦以惽惽爲勝曉。
贈余純臣通判 鄭俠 
清人如玉如蘭荃，元是水晶宫裏仙。貳車海陽未期月，士庶一口咸稱賢。請言清人所以賢，清人貎莊神凛然。中扄恬夷已自得，志意高潔凌雲天。犀珠焜煌照天地，清人不爲迂其視。金鐘球磬雜管絃，清人不以勞其耳。惟視與聽尚不爲，豈肯爲彼回其意。是焉神照無不通，豈特視明而聽聰。是非毁譽不立已，輕重黙與權衡同。上誾誾兮下侃侃，和以不同惠而斷。自然民物被休賜，芬馥不馳而自遠。閩山下士狂且恫，二十八年如萍蓬。遇公於兹心膽空，教誨怜念皆深衷。大論時聞鍧霹靂，健句每驚爭化工。聽言觀事潜欣悦，不見累旬如歲月。作歌笥中時一閲，如對岩岩冰蘖節。願公保此清人躬，古来大任求明哲。
和李天與秀才 鄭俠 
西塘老人唤回翁，愚惷無他生所鍾。簧鼓不聞非耳聾，形器不涉非無蹤。盡傷萬類物所蒙，圭璋貝璧矜昻顒。瑣屑之私背大公，塵埃蔀明荆塞胸。宜厚而薄歉爲豐，奚以經濟躋和冲。王功曰勲民曰庸，勲誰烈烈庸誰同。掊夷劓奪祈爵封，若人無所用其忠。扣天惟兹冀祖宗，願一更改由大通。雪霜巖巖有高松，羅網密密皆去鴻。此身萬死非災凶，生隨螻蟻氣蜺虹。共追太古還醇醲，不忍生置爐鼎中。聖德如天非世逢，迨兹白髪猶顓侗。圭刀爲活羣賈傭，何乃紫木臨身宫。地不愛寶人来共，威儀黨黨君子風。袖中球琳来相從，手搜明珠心益恭。偉哉斯人空不空，其中宏深外雍雍。淡交庶幾寧鄙衷，箇中自古無蛇龍。
上知郡承議 鄭俠 
至樂之性長自餘，世物莫得而榛蕪。陰陽變化在舒慘，千里豈足勞建除。憶昔僣侈擅一隅，瓊宫貝闕粧金珠。窮奢極靡相傾奪，所不可道矧可書。天清地寧聖神出，蕩蕩一化渾太虗。頽基故址盡荒草，往往狐兎来爭居。魚書虎符若郵傳，幾人到此圖安舒。譚公賢明大國後，寶璞豈肯彫璠璵。拂除荒穢出夷曠，茨茅墩瓦從古初。璧書齊丘儉化論，譬如論海先河渠。千古興亡一端夢，逍遥巾氅日裕如。有客登亭見施設，笑殺瑣瑣誇瀛壺。
連州斛嶺寨井 鄭俠  长江
斛嶺寨，行雲際，下視長江入地底。汲江登嶺行三里，躋扳峻險爲艱爾。將率居民幾半千，度歲終年苦無水。爰自慶歴達元符，循舊安常誰擬議。元符太守何公賢，愛民慮事誠而至，以爲山頂流泉鮮其事。吾觀古人行師動萬億，所至豈必皆平地。軍必有井井未達，將渇不敢聞衆耳。陰陽者流，以水照星。星之所聚，泉所委行。行浚鑿三日，遇泉井成矣。乃今三井如鼎趾，豈特當年負瓶操綆，僕僕往還之人爲慰喜。吾欲後之人，知井所以起，敬守前功無委圯。必使甃砌長如今日之清泚，萬萬斯年施何已，故作此歌勒諸斛嶺之市。
苞苴行 鄭俠 
苞苴来，苞苴去，封書裹信不得住。君不見箕山之下有仁人，室無杯器，以手捧水，不願風瓢掛高樹。
陳元叟清軒 鄭俠 
塵坌中軒户，誰標似水名。物訛空自汩，人性本来清。天上雲藏月，人間石裹英。雲開與石裂，精瑩自分明。
季冬桃花 鄭俠 
真宰終無妄，元和豈有偏。如何洞天蕋，開向雪花前。遊騎雖然閴，紅芳亦自鮮。惟應祝融氏，偷竊翫餘年。
次韻嚴巨孟  其一 鄭俠 
侠也生来拙，論才寸不通。趨時慚寡術，守古又無功。永日書千卷，閑宵月數峰。惟期賢者達，邃閤見開通。
次韻嚴巨孟  其二 鄭俠 
侠也荒唐學，文章愧古風。誰將覆醯醢，子謂近蜺虹。去聖雖云遠，微言信可宗。期君振頽敝，謨典嗣前功。
次韻嚴巨孟  其三 鄭俠 
侠也愚而已，奚稱忠與剛。未能安社稷，自合竄炎荒。國以民爲本，仁當生不傷。君其明辨此，萬里在飛翔。
和孟堅二月晦同出城  其一 鄭俠 
花柳接重闉，三分破二春。江梅初弄雪，壟麥旋收新。纓紼嗟塵事，農桑羨野民。暫陪遊樂乘，此日是何辰。
和孟堅二月晦同出城  其二 鄭俠 
城中未必悶，出郭喜還生。濃淡山原氣，高低溪澗聲。鳴棊振幽谷，把酒聽流鶯。疏曠還隨分，何須學步兵。
瑞像閣同楊驥雪夜飲酒 鄭俠 
濃雪暴寒齋，寒齋豈怕哉。書隨更漏盡，春遂酒瓶開。一酌留孔孟，再酌招賜回。酌酌入詩句，同上玉樓臺。
和荆公何處難忘酒詩 鄭俠 
何處難緘口，熙寧政失中。四方三面戰，十室九家空。見佞眸如水，聞忠耳似聾。君門深萬里，安得此言通。
和叔粲滄浪亭 鄭俠 
高亭殖殖水冷冷，笑指鷗鳬坐晚汀。遠不聞聲千櫓去，矯如爭秀數峰青。煙雲窗牖紛紛雨，露月蒹葭點點星。最好歸輿擁雙璧，笙歌燈火照仙屏。
題仁王横山閣 鄭俠 
案俯横山跨海来，拂雲高閣爲誰開。荒溪古木閒猿洞，明月白沙空釣臺。曉日東風龍夭矯，秋風西峡鳳徘徊。居然靜卧江南岸，天塹波濤亦壯哉。
次張子京遊天王湖作 鄭俠 
湖上遲遲不忍還，談玄清徹幾重闗。旋嵐野馬皆歸靜，逝鳥潜魚各自閒。墜果露巢秋後樹，淡煙斜日晚来山。吟情到此何終極，注目紅雲紫霧間。
同子忠上西樓 鄭俠 
偶因送客上西樓，共愛佳城枕海陬。雁翅人家千巷陌，犬牙商舶數汀洲。風吹細雨兼秋凈，雲漏疏星带水流。獨有單親頭早白，迢迢東望不勝愁。
次韻陳秀才告别之作 鄭俠 
行槖蕭蕭又出門，豈應踪跡溷東園。詩書無地人間世，山野有亭江上村。幾許春秋由白髪，誰能枝葉事閒言。行矣吾衰今已矣，獨將清夢到乾坤。
示廬山寺勝老 鄭俠  庐山
寶鼎當年未結丹，幽棲曾此掩柴闗。羽軿欲化乘風馭，梵錫應留解虎環。僧卧碧雲皆壽考，鶴迷華表幾時還。好應月白長廊下，澗水無聲人自閒。
次韻子京早春雨中 鄭俠 
花草迎春意已嬌，霡如膏雨復連朝。昏雲暗霧饒慵困，疏李殘梅共寂寥。賴有河陽遊約近，能令圃澤睡魔消。看看陌上千紅紫，只好公孫日觧貂。
贈陳通其致仕頣壽軒 鄭俠 
七十退休人所共，一生清苦獨推賢。枝棲腹飲知安分，骨聳神清合永年。靜引兒孫黄卷下，閒馴龜鶴小池邉。恬夷益得冲和力，無病無憂一地仙。
送林六秀才之廣勸其早歸 鄭俠 
無情烏兔兩相追，歲月蹉跎一箭飛。觧報劬勞能幾日，可堪容易曠慈闈。須知楚國千鍾粟，不直莱庭一綵衣。我念松楸心獨苦，故知吾子不如歸。
次孟堅初冬晴和見梨桃二花作 鄭俠 
十月南天尚暑襟，幽花何怪動清吟。半扉素蕋呈修徑，幾朶夭紅出茂林。地借小春回暖氣，日勻疏影轉輊陰。惟應幕府多才俊，不負行臺醉賞心。
次張君舉秀才 鄭俠 
長風清洒翳天塵，捧出重光耀世輪。龍衮未温當扆坐，鳳書先軫向隅人。一緘符命来差緩，四尺先墳夢已頻。衰老將何報明主，雪霜柯幹艸莱身。
題頤軒 鄭俠 
達人取次總佳宜，瀟洒清軒聊自頤。垣果砌花堪笑語，牖風庭月共希夷。滿堂虗白琴三弄，竟日醺酣酒一巵。别有工夫留客住，時時談笑出新詩。
次韻環翠亭 鄭俠 
天圍湖海凈團圞，水色山光四座寒。暗結濃陰森萬木，靜鋪遥碧擁千巒。共斟緑醑看浮蟻，遥見孤舟下遠湍。是處煙雲有佳隠，﨑嶇長道太無端。
仲常龍圖自廣中移師閩 鄭俠 
節鉞依前向釣臺，祥煙喜氣兩崔嵬。民思父母無窮已，天借星辰有去回。千里袴襦還衆煖，三山樓閣爲誰開。須知道路先騰說，又見清凉古佛来。
次張漢公言懐 鄭俠 
人間滚滚竟何營，只爲蠅頭利與名。千里瘴鄉吾逐客，一簞窮巷子書生。文章相誤終須别，寵辱無闗自不驚。贏得白頭閑處坐，一竿風月有誰爭。
次韻太守仁智堂 鄭俠 
堂下玻瓈看碧瀾，天邉圖畵指層巒。崔嵬切漢星辰近，清泚照人毛骨寒。已嘆神明傳政化，仍觀慈惠展盃盤。尊前不爲扶衰病，敢惜酡顔勝渥丹。
次韻春登樓 鄭俠 
公餘閒步古城巔，遲日和風暇豫天。花引嫩芳迎曉露，柳垂輕絮拂晴煙。一尊椒桂除三品，千室謳歌在五絃。紅紫正争春又半，斷崖荒塹草芊芊。
幽居 鄭俠 
蕭條深巷寄門墻，城郭村居事異常。石展地衣三藥徑，錦圍天柱十花檣。幽禽隔樹鈎膠語，異草揺風合和香。不覺冬歸與春到，但知無事日偏長。
次韻李天與張温夫 鄭俠 
年来年去一衰翁，幾不能言但守中。每嘆善交如管鮑，那知所得並軻雄。直教顔巷人難處，秪願融尊酒不空。自古英賢有窮達，誰能朋友謝磨礱。
辭謝諸相知見招 鄭俠 
蓋倚嬴肩汗滿鞲，晨饔夕燕未曾休。盃盤狼藉君雖厚，僕馬疲勞我亦羞。淡淡交知猶可久，區區口腹不須謀。還能收取筵中費，遍使饑窮飽暖不。
上蘇端明  其一 鄭俠 
聞說天南受賜深，傳方施藥每揮金。看天風格樽前態，妙國胸懐枕上心。草木亦蒙銓品力，山川難載頌歌音。如今收拾知何用，衣被華夷有傅霖。
上蘇端明  其二 鄭俠 
昔向東坡覽古文，長嗟簡策鎻風雲。那知日月歸元首，立見夔龍遇放勛。夷夏生靈真久困，聖賢膏澤有前聞。帡幪天地期功業，妙畵奇書請暫焚。
辭方公悦 鄭俠 
又承尊酒細論文，日日樽前得未聞。憐舊直忘趨走賤，有疑俱向笑談分。心緣明德懐高屏，日爲偏親斷遠雲。明日迢迢東郭路，未行離思已紛紛。
次韻清溪樊主簿 鄭俠 
欲致皇恩浃羽鱗，天涯地角盡如春。當年欵欵曾忘死，今日區區肯患貧。正以庭闈安梓里，誰知魂夢達楓宸。海邦一見如疇昔，心膂相知亦宿因。
次韻余純臣通判球瑯軒 鄭俠 
聳翠凌空不少盤，回環使宅對千巒。高華誰爲球瑯闢，勁節相憐霜雪寒。引得鳳来緣有實，化爲龍去始堪看。桐廬寂寞烟雲暝，惆悵無人近釣竿。
次韻余倅籠碧軒 鄭俠 
萬龍齊幹擁高牙，占盡幽奇只一家。分破密陰開細路，罩將餘碧入江沙。靜籠簮玉朝雲合，暮到盃金夜月斜。賢守二車真可畏，尊前詩筆太豪華。
次韻廣州梁有爲秀才 鄭俠 
孤直惟知不愧天，飄零無復記流年。學從鄒魯已如此，貧甚顔原亦浩然。乞食偶隨持鉢老，入城因訪跨羊仙。真人到了扶真道，手付瑶臺刻玉篇。
煙雨樓  其一 鄭俠 
層梯叠構倚穹蒼，煙雨江山見渺茫。人是神仙来鎮守，物隨時節亦循良。靜鋪紫翠資吟興，時作霏微助歲穰。豈比啼猩兼嘯鬼，浪將愁恨向瀟湘。
煙雨樓  其二 鄭俠 
仙人居處即鰲宫，更作層樓峭倚空。羣岫西来煙漠漠，大江南去雨濛濛。花鑣柳策熙怡裏，耘笠漁簑笑語中。别有夜楹千里月，凭欄清興與誰同。
示潮州妹子 鄭俠 
八人兄弟三人在，獨立他州信汝賢。直使無情如槁木，忍看垂淚念南遷。從今依舊歌泉水，何物偏宜寄謫仙。美酒年年須百甕，好從南海便乘船。
次韻子京下元雨過對月 鄭俠 
年雖小歉俗安蘇，小雨時時濟旱枯。天爲下民成晚霽，月將三五上東隅。星如青女臨銀鏡，人似寒冰在玉壺。想是庭前吟望久，豈殊雲外一輪孤。
元符放還謝英守何智翁 鄭俠 
僦屋平山至典衣，来時便作十年期。豈知未報歸餘閠，早有潜吟送别詩。聖主恩仁天地力，明公憐念父兄慈。征鞍擬待春和煖，催促行裝願少遲。
和子京霜字見寄 鄭俠 
秋深園圃雖無雨，晚歲頭鬚自有霜。身事無功且人事，酒囊餘地乃書嚢。寒雅嘯侣鳴喬木，粉蝶成圍過矮墻。對此每思良友伴，幸時来訪浣愁膓。
次韻趙資道秋夜聞角 鄭俠 
蕭索秋城五鼓前，月臨殘夢正團圎。彤樓一曲梅花落，玉枕誰家繡带連。歌酒梁園人散後，弓刀秦戍雁南天。一般凄咽西風下，轉展空床夜不眠。
次韻知郡登高言懐 鄭俠 
莫向天涯說故鄉，人身不似雁隨陽。黄花滿手空佳節，千里有懐如寸腸。爲許功名酬聖代，不須愁緒付瑤觴。男兒不是閨中物，生則桑弧射四方。
次韻杜幕春日 鄭俠 
平明驅馬出城東，馬上知君興莫窮。淮曲山川三月路，春光桃李萬家風。酒腸寛處須吞海，詩思狂来幾擊鐘。何事青□正雙鬂，擬將漁釣約溪翁。
次韻張伯時以再任爲賀 鄭俠 
再官庠序爲寧親，立道惟憂歉泗濵。若使佞諛求利達，便居廊廟亦沉淪。環惟書史何如樂，得是英髦信不貧。如子才豪猶未第，每思冥晦避通津。
次韻子京述懐 鄭俠 
桑海有涯殊浩蕩，蕙風無動任飄颻。莫窮興廢千年事，但看盈虗兩信潮。方聽民間歌道化，何爲天際想歸橈。當知得意無南北，隨向生成似玉杓。
和英州太守何智翁次韻馮仲禮麻江橋  其一 鄭俠 
疊石梁空太守賢，一年功力倍千年。惠從今日流終古，智是當時决九川。有競輪蹄何雜沓，無情風月亦流連。紅燈焰焰三更市，從此吳江不直錢。
和英州太守何智翁次韻馮仲禮麻江橋  其二 鄭俠 
一带危橋接市廛，春成冬壞幾多年。誰驅巨石如填海，化作長虹下飲川。白水曉寒孤洞杳，紅燈夜午萬珠連。清風明月如堪買，且問如今直幾錢。
次韻張老見贈 鄭俠 
烏鴉螻蟻有君臣，此義如何易世塵。欲爲無窮宗社計，肯憂如幻死生身。八千江上奔馳路，十二天南黯淡春。歸到親闈捧杯酒，始知終是福唐人。
觀棋 鄭俠 
三百六十路，通精此有門。數奇藏日月，機發動乾坤。對面知爲敵，渾輸却有翻。詐貪常易喪，仁守乃長存。隻子如輕用，全功更莫論。就令投險勝，寧抵被圍奔。縱得四方盡，寧同一腹尊。傍觀饒好着，當局奈嗔言。慚愧中孚信，幾危大壯藩。坐觀成敗者，安得不驚魂。
謝工部徘徊堂 鄭俠 
高堂增構廣幽齋，鑿破青青遍地苔。雲入洞房疑有氣，月當疏牖若爲開。路無荆棘皆新闢，砌得芝蘭是舊栽。流水聲中迎送屐，緑筠叢下獻酬杯。達生不爲休塵慮，齊物元由悟本来。終見東山報重起，未登囗乘且徘徊。
集鷗渚 鄭俠 
主人無機心，兕虎皆可入。君看小渚中，豈特羣鷗集。
忘機亭 鄭俠 
鳬鷗近隼旟，亭陰戲魴鱒。我自無機心，忘機成戲論。
孤嶼亭 鄭俠 
峰巒何迤邐，天際相依倚。如何是孤嶼，獨立澄明裏。
芳沚亭 鄭俠 
澄流良湜湜，幽藻還漪漪。不是采蘩手，芬芳長自持。
讀史 鄭俠 
亂亡由佞舌，覽古每嗟吁。擬刻姦諛像，申明兩觀誅。
論誠 鄭俠 
萬事以誠立，不誠心不專。誠心非鐵石，鐵石被誠穿。
和蔡公上巳 鄭俠 
愷悌侯藩修禊事，風流草木薦天香。使君喜爲民行樂，擬築春光作舞塲。
閉戸 鄭俠 
居然訟息愧王通，反閉柴門亦古風。幽鳥一聲庭日永，軒窗從此近盧仝。
漁家 鄭俠 
月滿平湖夜漸深，浩波千頃蕩黄金。不知世有榮華事，何至中藏喜懼心。
見遠亭 鄭俠 
天邊毫末見千峰，景物都窮見不窮。因念當時小天下，亦如亭上老仙翁。
大水除廳前小屋 鄭俠 
庭下新来不掩門，洒然無復舊時喧。小鋤輕瓮從兹起，無補清時合灌園。
宴十五約重陽飲患無登高處 鄭俠 
道義相歡勝飲醪，况添流雪見承糟。卧籬一醉陶家宅，不是龍山趣也高。
出御史臺 鄭俠 
萬險千艱六出身，如今也得避囂塵。須知從此寒原上，有個行歌拾穗人。
道中見以索牽五六十人監理錢者 鄭俠 
可憐平地不生錢，稚老累累被索連。困苦新圗誰畵此，祗愁中禁又無眠。
題靈峰平步亭 鄭俠 
天險嘗聞不可升，人間危塹更難名。欲知平步亭中意，平得心来處處平。
謾成 鄭俠 
琴雖古意元無取，詩近虗名亦懶吟。不是將心就無事，都緣無事可關心。
送呂景山赴虔州理掾 鄭俠 
江西古浩穰，昭信雄江濱。州獄千里平，舒慘繫誾囂。景山之胸中，曉然烏兔輪。敢爲虔人賀，何以致龍麟。
漫成 鄭俠 
衲帽麻衣君勿輕，有如華衮貴難名。人須自力方能立，事若無誠斷不成。倚物蔓條終嫩脆，冒霜寒柏始堅貞。男兒一副黄金骨，莫學伊阿浪死生。
權府黄叔粲朝奉雙門落成之會有感而作 鄭俠 
鳳管鸞絲徹太清，雙門今日落功成。一州壯觀新樓好，千里欣歡太守名。已見聲華逾綵絢，更期中外倚端平。詳風瑞雨年年事，海角天涯似此城。
漫成 鄭俠 
風送微涼來小戶，月回清影向疏窗。不知人世何珍麗，可與詩書氣味雙。
仲常龍圖自廣中移帥閩  其一 鄭俠 
去年牙戟海邊城，空望門闌涕泗橫。今日去旄東嚮夢，那知高纛此中迎。豈非丈席諧瞻對，亦似雲衢有否亨。十有餘年想諄誨，更期朱玉似河傾。
仲常龍圖自廣中移帥閩  其二 鄭俠 
惠茲政化及民功，內外聲稱有古風。五嶺山川情正黮，七閩桃李意先通。大明繼照天衢闢，重德還朝衆願同。早晚皇穹順輿議，老人星在玉堂中。
臨終作 鄭俠 
似此平生只藉天，還如過鳥在雲邊。如今身畔渾無物，贏得虛堂一枕眠。
句 鄭俠 
未言路上舟車費，尚欠城中酒藥錢。
麻姑山 朱京 
仙都朝百靈，奇絕衆峰冠。朝初五馬遊，萬里卷雲幔。春陽散地脈，指顧群陰泮。刻玉露巉巖，嚴嚴色足憚。怪木走獰虬，老藤連朽貫。峰勢忽騫騰，天馬脫脩絆。飛流三百尺，餘沫拂霄漢。空谷隱晴雷，聒耳笑語亂。所願化日長，誰憂斧柯爛。況復值此時，桃竹分相半。乘興事幽尋，頓覺神還觀。信步忘險易，履襪遭污漫。恣觀融結巧，疑費陰陽炭。暝色生四垂，孤煙起樵爨。千騎去如飛，夕陽人影散。
祥光寺 朱京 
山寺藏遺刻，塵埃字半昏。空揮峴首淚，誰起謝公門。白石千年像，蒼頭五世孫。他年想陳迹，卜築向雲根。
題清芬閣 朱京  洞庭湖
我愛君家似洞庭，却疑身在小蓬灜。白波潭上魚龍舞，紅葉村中雞犬聲。大雅篇章無弟子，高門事業有公卿。後來若要知優劣，千古何人繼盛名。
句 朱京 
削成雙峰玉骨清。
題清芬閣 令狐俅 
元英去世二百年，其迹雖久騷雅傳。田廬不廢子孫賢，慶門簪組方蟬聯。我來源中訪高隱，囗人邀客雲山前。朱門綠閣照溪水，長松茂竹囗寒煙。灘聲蕭蕭到几席，魂清骨冷忘睡眠。伊子出處不自判，塵纓俗網常縈纏。兒孫漸多食囗衆，高翔遠引嗟無緣。他年家事苟有付，杖藜囗此同悠然。
曾公巖 劉宗傑 
謝公高興在東山，尋得仙巖郡邑邊。萬朵連峰凝碧乳，一溪鳴玉逗寒泉。由來物外無塵景，須信壺中有洞天。嶺服已安褒詔近，莫將歸夢更留連。
制勝樓 王延禧  长江
夔子城新築，長江便作壕。欲兼諸面敵，故起北樓高。即舊基仍峻，因時力不勞。青天纔咫尺，翠壁似週遭。近照東西瀼，遙分上下牢。百蠻歸指掌，三峽見秋毫。帝道方無外，皇威到不毛。三鉤閑夜鎖，八陣縱春邀。守土慚非稱，提兵亦繆叨。經營皆使指，備豫本戎韜。功乏爲山助，名加制勝褒。登臨欲吟咤，深愧杜陵豪。
過龜山 朴寅亮 
巖巖峻石疊成山，下著珠蠙一水環。塔影倒垂淮浪底，鐘聲搖落碧雲間。門前客棹洪濤急，竹下僧棋白日閑。一奉勝遊堪惜景，故留詩句約重還。
句 朴寅亮 
萬疊危岑天倚杵，一竿斜日水浮金。
句 張介 
應是子規啼不到，致令我父未歸家。
句  其一 能長老 
僧家祗合在深山。
句  其二 能長老 
待到黄龍鱗甲備。
虎溪二首  其一 林仲嘉 
山闊青連海，溪長綠繞城。規模唐故郡，弦誦魯諸生。
虎溪二首  其二 林仲嘉 
白日經檐短，風霜路客衣。梅梢驚歲晚，沙際看春歸。
寄父 王氏 
西風不入小窗紗，秋氣應憐我憶家。極目江南千里恨，依然和淚看黄花。
戲咏白羅繫髻 王氏 
香羅如雪縷新裁，惹在烏雲不放回。還似遠山秋水際，夜來吹散一枝梅。
拋毬曲三首  其一 李慎言 
侍宴黄昏未肯休，玉階夜色月如流。朝來自覺承恩最，笑倩傍人認繡毬。
拋毬曲三首  其二 李慎言 
隋家宮殿鎖清秋，曾晚嬋娟颺繡毬。金钥玉簫俱寂寂，一天明月照高樓。
拋毬曲三首  其三 李慎言 
堪恨隋家幾帝王，舞腰緩盡繡鴛鴦。如今重到拋毬處，不見熏爐舊日香。
忠孝圖 彭汝礪 
君親等乾坤，恩義俱罔極。浮生一毫髮，盡出覆載力。我思古之人，節義有遺則。以身託萬事，糜殞終無嗇。名教落編簡，不與日月蝕。世薄道亦微，綱常墮荆棘。想像不可追，徘徊意悽惻。燕卿真士雄，繪素見顔色。謀惟引深思，摩揣窮多識。金朱寵純懿，斧鉞誅姦慝。欲將春秋法，轉徙示九域。肥陵泮宮庭，收拾在四壁。千年土中身，精神回翰墨。崢嶸列星辰，奴隸生歎息。已死疑可求，欲語嗟復默。清風颯冰霜，直氣森劍戟。富貴喜圖畫，蓄聚窮千億。丹青彼雖工，龜鑑吾自得。願言同此心，論世師盛德。當使忠孝風，自家刑邦國。
宿萬孝子家 彭汝礪 
昔人迴車勝母里，今我枉步孝子家。天寒日暮林谷暗，回旋道路甘泥沙。高臺隆隆起門戶，松檜夾逕清陰斜。縣官把燭讀碑字，夜闌相視生咨嗟。今我爲詩語萬氏，萬事成難敗之易。爾家承承今幾年，勉旃無爲先世累。
七門堰 彭汝礪 
古人材大心亦公，憂樂每與天下同。謀功慮事不草草，欲與天地爲無窮。我來舒城道三堰，行看利入東南徧。漁樵處處樂太平，稻粱歲歲收餘羨。江淮旱澇相綴聯，舒城獨自爲豐年。人知今日樂其土，不知古人爲爾天。二劉未必真奇偉，謀慮及民乃如此。俗儒文多實已亡，洋洋大論言羲皇。心欲爲功害輒勝，醫庸未足平膏肓。紛紛予亦何爲者，愛古傷今空涕灑。題詩倚立寄西風，不知材力非騷雅。
金星硯行 彭汝礪 
星出雲之端，石在溪之潯。天上地下相絕幾百千萬里，硯中安得有星點點明如金。既非瑕掩瑜，又似徽在琴。我疑星之飛流運動或不居，精采誤落黟流深。不然神靈憫惻學士久濡滯，故借光景資清吟。或有感此理，杳默難推尋。君不見虢山之石團團有桂在中象圓月，又不見廬江之石扶疏有木相樛爲寒林。無重言，但置寒窗筆札往古研于今。大剛無睢睢，至明無陰陰。君也能如此，是真金星硯之知音。
選仙圖 彭汝礪 
自昔黄老言無爲，謬說汗漫爲神仙。古人力探源未塞，今世復用根尤堅。仙經自是物外來，畫圖誰向人間傳。碧油堂印始等差，洞天福地分後先。勢窮或滯酆都幽，採勝即上崑崙巔。得失無端見掌握，勝負有勢生迴旋。終朝相視何爲哉，萬事不齊俱偶然。物雖無庸意甚遠，爲子探取題詩篇。
李卿惠太平州學詩 彭汝礪 
李侯昔也治當塗，作學以遺當塗民。謠言散落在樵牧，事迹收拾歸瑶珉。高文大字比珠玉，長與後世爲奇珍。我因李侯念往初，黨庠遂序明人倫。井田變更萬事廢，士林泣血悲孤秦。今人思慮到本原，願見風俗終還醇。嘗聞君子天下志，一視萬物無疏親。侯來我邦嗣其兄，愛惜不後當塗人。即視學宮動風采，復尊師席尸陶鈞。道路尚思前召父，閭閻敢忘小馮君。
瓦鼓 彭汝礪 
客游南昌歸，歸我四瓦鼓。渾完自甄冶，質樸排罌甒。觸之散遺聲，往往中商羽。聲來殆天得，不用詢有瞽。野心愛不徹，取之置林宇。竹梢奏清風，似喜佳物伍。岸巾策筇杖，共爾蠲毒暑。世浮見此拙，坐覺幽興聚。丹楹惜異時，蕢桴想淳古。君年比予少，能亦珍此否。
寄佛印禪師 彭汝礪  庐山
遣奴持書問雲居，我今持節行匡廬。請服磨衲大牛車，來飯香積及雕胡。舍施琥珀及珊瑚，滄海徑寸之明珠。師應問吾今何如，謂方據案治文書。較量貴賤調盈虛，擒取猾吏如捕狐。夜凉飲酒一百壺，醉視萬物渾錙銖。雲居若言太粗疏，謂我寄聲謝云吁。
去年行建昌作詩招雲居元禪師近過南康不見用前韵馳寄 彭汝礪 
雕金閒璧雲中居，臥龍更有文公廬。門前不設羊牛車，誰捋虎鬚跋狼胡。寶林環繞千珊瑚，中間一點摩尼珠。游戲樂說心如如，諸方傳錄爲奇書。愛師談實非空虛，生决定信無疑狐。表裏洞徹如冰壺，輕重已自分錙銖。咫尺祇恨相逢疏，各自有口能無吁。